Summary: Pinochetin hirmuvallan alta Suomeen selvinnyt Peréz oli paennut vainoja jo kahdesti aiemmin.

Liedossa asuva  Oscar Peréz  on seurannut Ylen sunnuntaina päättyvää  Invisible Heroes -sarjaa  kenties keskimääräistä katsojaa tarkemmalla silmällä.
 Suomalaisdiplomaattien ponnistelut ihmisten pelastamiseksi Chilen sotilasjuntan vainolta ovat osa hänen omaa elämäntarinaansa.
 Hän on varma, että olisi kuollut tuhansien muiden mukana syksyn 1973 vallankaappauksen jälkeen, ellei  Tapani Brotherus  kumppaneineen olisi tarjonnut apuaan.
 Elämme nyt rauhassa Suomessa, koska Tapani Brotherus on hyvä ihminen ja auttoi meitä.  Oscar Peréz
 Oscar Peréz oli kuitenkin paennut vainoja jo aiemmin – kotimaastaan Guatemalasta Meksikon kautta rauhalliseksi luulemaansa Chileen.
 Hengenvaarallinen uintimatka rajajoen yli
 Opiskellessaan yliopistossa 1960-luvun lopulla Oscar Peréz oli toiminut hyvin aktiivisesti Guatemalan hallitusta vastaan. Opiskelijat järjestivät mielenosoituksia, mikä herätti viranomaisten huomion.
 – Poliisi tuli kotiini ja tuhosi koko talon. Emme olleet kotona poliisin tullessa, mutta he kirjoittivat seinään ”tulemme takaisin”, kertoo Peréz.
 Opiskelu, työssäkäynti ja elämä perheen kanssa kävivät mahdottomiksi. Peréz päätti lähteä pois maasta tuolloisen vaimonsa ja tyttärensä kanssa, mutta matkassa oli yksi mutka.
 – Vaimoni oli raskaana, ja päätimme odottaa lapsen syntymistä Guatemalassa. Asuimme jo piilossa, sillä meillä ei ollut enää mahdollisuutta elää normaalielämää.
 Rauhallinen elämä löytyi viimein Suomesta. Lassi Lähteenmäki / Yle
 Lapsen synnyttyä Peréz alkoi järjestää matkaa Meksikoon. Vaimolle ja lapsille passit järjestyivätkin, ja he pääsivät matkustamaan Mexico Cityyn turisteina.
 Oscar Peréz ei passia saanut.
 – Lähdin kävelemään viidakkoon ja uin Guatemalan ja Meksikon rajalla olevan Rio Suchiate -joen yli turvapaikkaa pyytämään.
 Pakomatka oli pitkä ja vaarallinen, eivätkä kova tuuli ja sade auttaneet.
 Peréz ei osaa sanoa, kuinka hän selvisi kilometrin mittaiseksi arvioimastaan uintimatkasta. Hänen seuralaisensa menehtyivät joen kivikoihin.
 – He kuolivat kaikki matkalla, hukkuivat jokeen. Vain minä selvisin yksin toiselle puolelle. Yritin vain uida ja uida niin nopeasti kuin mahdollista.
 Vastarannalla sotilaat ottivat Perézin kiinni luullen tätä aluksi salakuljettajaksi. Hän onnistui kuitenkin vakuuttamaan viranomaiset taustastaan ja sai turvapaikan.
 – Minut kuljetettiin Mexico Cityyn, missä perheeni odotti. Näin alkoi pakolaiselämämme Meksikossa.
 Rauhallista elämää hetken aikaa
 Pakolaiselämää Meksikossa kesti kolme vuotta, mutta rauhallista ei ollut sielläkään. Turvapaikasta huolimatta Oscar Peréz joutui tämän tästä vankilaan, aina kun maassa vieraili joku ulkomaalainen poliitikkovieras.
 – Poliisi otti jatkuvasti kiinni ja jouduimme vankilaan 2–3 päiväksi, niin kauan kuin vieras oli maassa. Oli vaikea elää jatkuvassa vainossa.
 Chilessä valtaan nousi vuoden 1970 vaaleissa  Salvador Allenden  vasemmistolainen hallinto, joka luotsasi maata kohti sosialismia.
 – Kuullessani Allenden voitosta uskoin, että siellä oli mahdollisuus elää rauhassa.
 Chilen presidentti Salvador Allende vuonna 1970. Yle
 Saatuaan Meksikon viranomaisilta luvan lähteä maasta Peréz perheineen matkasi Chileen.
 Siellä heillä ei ollut mitään, ei asuntoa, ei työpaikkaa, ei tuttavia. Taksikuski vei perheen tietämäänsä halpaan hotelliin, jossa kuluivat ensimmäiset päivät.
 Peréz kuuli paikallista jalkapalloseuraa johtavasta guatemalalaisesta, johon otti yhteyttä. Tämä tuli maanmiehensä apuun, ja Perezin perheelle järjestyi ensimmäinen vuokra-asunto Santiagossa, Chilessä.
 Työpaikkakin järjestyi Etelä-Amerikan suurimman kuparikaivoksen kuljetuksia hoitavasta yhtiöstä, joka oli puolittain valtion, puolittain yksityisessä omistuksessa.
 – Toimimme siellä kolme vuotta, niin kauan kuin Allenden hallitus oli vallassa. Oli hyvä firma, hyvät palkat, työntekijät olivat tyytyväisiä.
 Verinen vallankaappaus suisti elämän kaaokseen
 Rauhallinen elämä päättyi  11. syyskuuta 1973 .
 – Tuli  Augusto Pinochetin  vallankaappaus, ja he antoivat minulle kolme päivää aikaa lähteä pois maasta.
 Matka venyi kuitenkin lähemmäs kolmea kuukautta. Sinä aikana Oscar Peréz ehti todistaa omin silmin monia kauheuksia, joita televisiosarjassa nähdään.
 Oikeutta ei saanut, ja kun leiri oli täynnä, oli helppo tappaa.  Oscar Peréz
 Sotilasvallankaappauksen jälkeisen kolmen päivän ulkonaliikkumiskiellon päätyttyä Peréz pääsi ajamaan Santiagon halki kuljetusyhtiön autolla.
 – Pääsimme vapaasti kulkemaan, koska auto oli amerikkalainen luksusauto. Sotilaat luulivat meidän olevan diplomaatteja. Näimme kaiken, mitä tv-sarja näyttää, näimme ruumiit Mapocho-joen rannalla. Se on tosi tarina.
 Hän on varma, että ilman suomalaisilta saamaansa apua hän itsekin olisi kuollut.
 Jo kaappauspäivänä tuhansia vasemmistolaisia pidätettiin ja kuljetettiin kansallisstadionille kuulusteltavaksi, kidutettavaksi ja teloitettavaksi.
 – Stadionin leirille joutuneista suurin osa kuoli. Oikeutta ei saanut, ja kun leiri oli täynnä, oli helppo tappaa.
 Brotherus tarjosi turvapaikkaa tuntemattomasta maasta
 Oscar Peréz menetti työpaikkansa, perheellä ei ollut enää asuntoa, eikä lapsilla mahdollisuutta käydä koulua.
 Suoja löytyi aluksi katolisesta kirkosta. YK:n perustettua pakolaiskeskuksen Santiagoon perhe sijoitettiin sinne. Keskuksessa oli tuhansia pakolaisia eri maista, valtaosa Brasiliasta.
 Pakolaisten etsiessä reittejä paeta sotilasjunttaa, saapui keskukseen mies pohjoisesta.
 Hän oli suomalainen diplomaatti Tapani Brotherus, joka tuli tarjoamaan turvapaikkaa.
 – Hän kysyi, kuka haluaa lähteä Suomeen. Kukaan ei halunnut, kun hän näytti missä Suomi on. Olin ainoa, joka nosti käden ja sanoin, että me lähdemme.
 Tv-sarjassa Invisible Heroes Tapani Brotheruksena nähdään näyttelijä Pelle Heikkilä. Diego Araya Corvalan / Kaiho Republic / Yle
 Brotherus kertoi Suomen päättäneen ottaa 300 pakolaista Chilestä. Vapaita paikkoja oli yhä paljon, sillä chileläiset eivät halunneet lähteä. Siksi Brotherus tuli pakolaiskeskukseen tarjoamaan paikkaa Chilessä oleville ulkomaalaisille.
 Peréz arvelee maailman toisella laidalla sijaitsevan Suomen olleen monelle yksinkertaisesti liian kaukainen paikka, josta kukaan ei tiennyt mitään.
 – Matkustaessani Tapani Brotheruksen kanssa lentokentälle hän kysyi, tiedänkö mitä kieltä puhumme. Sanoin, että varmasti englantia. Hän nauroi, että meillä on oma kieli, ja vaikea kieli onkin. Hänellä oli hyvä huumorintaju!
 Oscar Peréz tietää, että Brotherus toimi riskillä eikä tämän oma diplomaattielämä ollut mutkatonta eri osapuolten paineessa.
 – Hän on rohkea ja inhimillinen persoona. Koko ajan olen korostanut, että elämme nyt rauhassa Suomessa, koska Tapani Brotherus on hyvä ihminen ja auttoi meitä.
 Hyinen Suomi otti lämpimästi vastaan
 Vain harva chileläinen uskaltautui samaan lentokoneeseen Perézin perheen kanssa, sillä se suuntasi Eurooppaan Uruguayn kautta. Monet pelkäsivät Uruguayn sotilashallinnon ottavan pakolaiset kiinni ja jäivät odottamaan seuraavaa, Meksikon kautta kulkevaa lentoa.
 Oscar Peréz keräilee lattarimusaa, pinkassa muun muassa muistoja kotimaasta Guatemalasta. Lassi Lähteenmäki / Yle
 Lentomatka sujui kuitenkin hyvin valtaosin Chilestä pakenevien ulkomaalaisten täyttämässä koneessa. Heitä oli Guatemalasta, Uruguaysta, Brasiliasta, Boliviasta ja Espanjasta.
 – Suurin osa heistä oli elänyt epävarmaa pakolaiselämää jo Chilessä Pinochetin valtaannousun jälkeen, kertoo Oscar Peréz.
 Ainoastaan pieni osa heistä lopulta päätyi Suomeen. Moni jäi kyydistä pois välilaskuilla Portugaliin, Tanskaan ja Norjaan.
 Suomessa odotti hyinen marraskuu.
 – Koko lentokenttä oli täynnä lunta. Luulimme laskeutuneemme mereen. Chilessä kyllä näki lunta vuoristossa, Guatemalassa ei koskaan.
 Elämä Suomessa alkoi hyvin. Ensimmäinen majapaikka Suomessa löytyi Turun liepeiltä Aurasta, Punaisen Ristin vuokraamasta entisestä poikakodista. Turun viranomaiset kartoittivat pakolaisten koulutustaustaa, ammatteja ja kokemusta.
 Osa sijoitettiin Helsinkiin, osa Tampereelle, vain pieni joukko jäi Turkuun.
 Peréz teki aikoinaan opinnäytetyönään Raision aikuiskoulutuskeskuksessa presidentti Salvador Allenden muotokuvan. Lassi Lähteenmäki / Yle
 Opiskelupaikka Oscar Perézille löytyi Raision aikuiskoulutuskeskuksesta, ja työura urkeni Turun kauppakorkeakoulussa. Suomeen oli kolme kertaa paenneen helppo kotiutua.
 Pohjaton kiitollisuus Brotheruksen avusta
 Liedosta, kivenheiton päästä Turusta kodin löytänyt Oscar Peréz tuntee yhä syvää kiitollisuutta Tapani Brotherusta kohtaan.
 – Olen asunut Suomessa jo pitkän aikaa, ja olen ehtinyt soittaa hänelle ja kiittää. Hänen apunsa on ollut hyvin tärkeä meidän elämässämme.
 Vuolaita kiitoksia Peréz sanoo jakaneensa aina kun on kertonut suomalaisilta saamastaan inhimillisestä kohtelusta.
 – Tapani Brotherus on suuri suomalainen persoona. Emme koskaan voi unohtaa, kuinka paljon hän auttoi. Hän tiesi, että voimme kuolla Chilessä, ja hän halusi auttaa.
 Lisää aiheesta:
 Chilen sotilasvallankaappaus vaikutti Suomessakin (Yle Elävä arkisto)
 Invisible Heroes televisiosarja (Yle Areena)

Chilen vainoja paenneelle Oscar Perézille Invisible Heroes -tv-sarja on tositarina omista kokemuksista – "Tapani Brotherus on hyvä ihminen"


Summary: Kurdijohtajan mukaan syömälakot ovat saavuttaneet tavoitteensa.

Vankilassa oleva kurdijohtaja  Abdullah Öcalan  on kehottanut kannattajiaan lopettamaan syömälakot. Tuhannet niin ikään vankilassa olevat kannattajat ovat protestoineet lakoillaan Öcalanin vankilaoloja vastaan.
 Öcalanin toiveesta kertoivat hänen asianajajansa, jotka pääsivät vierailemaan Öcalanin luona tässä kuussa ensimmäistä kertaa kahdeksaan vuoteen.
 – Öcalanin mukaan syömälakot ovat saavuttaneet tavoitteensa. Uskomme lakkoilijoiden lopettavan tähän, sanoi Öcalanin asianajaja  Nevroz Uysal .
 Kurdipuolue HDP:n mukaan kahdeksan ihmistä on tehnyt itsemurhan Öcalanin olojen vuoksi sen jälkeen kun nälkälakot alkoivat marraskuussa.
 Öcalan on ollut vangittuna Imralin saarella Istanbulissa vuodesta 1999.

Vangittu kurdijohtaja Öcalan kehotti kannattajiaan lopettamaan syömälakot


Summary: Nainen sanoi olevansa syytön.

Ruotsalainen 29-vuotias nainen tuomittiin sunnuntaina 15 vuodeksi vankeuteen Isis-yhteyksistä Irakissa. Naisen oikeudenkäyntiä oli seuraamassa  kaksi SVT:n toimittajaa .
 SVT kertoo, että tuomarin mukaan nainen tiesi, mitä hän oli tekemässä matkustaessaan Syyriaan ja Irakiin. Tuomarin mukaan nainen tiesi olevansa menossa elämään terroristijärjestön alueelle.
 Nainen väitti olevansa syytön. Hän sanoi seuranneensa aviomiestään, koska tämä oli tuonut naisen lapset Syyriaan. Nainen sanoi syntyneensä kristityksi ja vihaavansa Isisiä.
 Kyseessä oli ensimmäinen kerta, kun ruotsalainen tuomittiin Isis-yhteyksistä Irakissa. Tällä hetkellä Irakissa on käynnissä tuhansia oikeudenkäyntejä, joissa on syytettyinä epäiltyjä Isisin jäseniä.
 Naista on pidetty Bagdadin naistenvankilassa. Hänen irakilaisen miehensä epäillään kuolleen vuonna 2016 Mosulin lähellä sijaitsevan Tal Afarin kaupungin pommituksissa.
 Ranskalaisille Isis-miehille kuolemantuomiot
 Irakilainen tuomioistuin tuomitsi sunnuntaina kolme Ranskan kansalaista kuolemaan terroristijärjestö Isisin jäsenyyden takia.
 Yhdysvaltojen tukemat joukot ottivat miehet kiinni Syyriassa, mutta heidät siirrettiin Irakiin oikeudenkäyntiä varten.
 Miehet ovat ensimmäiset Isisin ranskalaiset jäsenet, jotka on tuomittu kuolemaan Irakissa. Heillä on 30 päivää aikaa valittaa tuomiostaan.
 Lue myös:
 SVT: Ruotsalaisnainen oikeuteen Irakissa Isis-yhteyksistä

SVT: Ruotsalainen nainen sai pitkän vankeustuomion Isis-yhteyksistä Irakissa, kolme ranskalaista Isisin jäsentä tuomittiin kuolemaan


Summary: Juutalaisvastaisten viharikosten määrä lisääntyi viime vuonna Saksassa.

Saksan hallituksen edustaja  Felix Klein  kehotti lauantaina juutalaisia välttämään uskonnollisen kipa-päähineen käyttöä julkisilla paikoilla lisääntyneen juutalaisvastaisuuden takia.
 Klein toimii antisemitismin valvonnasta vastaavana komissaarina.
 Saksan sisäministeriön mukaan antisemitististen rikoksien määrä kasvoi viime vuonna viidenneksellä. Yhdeksässä tapauksessa kymmenestä rikoksien takana olivat äärioikeistolaiset ryhmät.
 – En voi suositella juutalaisille kipan käyttöä kaikkina aikoina ja kaikkialla Saksassa, Klein sanoi lehtihaastattelussa.
 Kleinin mukaan internetissä ja sosiaalisessa mediassa leviävä vihakulttuuri on suurin syypää antisemitismin nousuun.
 Klein arvioi, että esimerkiksi poliisien, lakimiesten ja opettajien olisi selkeämmin vedettävä rajat sille, mikä on sallittua ja mikä ei.
 Israelin presidentti otti kantaa lausuntoon
 Israelin presidentti  Reuven Rivlin  sanoi tiedotteessaan, että hän pöyristyi syvästi Kleinin kommentista.
 – Emme koskaan alistu, emme koskaan laske katsettamme ja emme koskaan reagoi antisemitismiin tappiomielialalla. Odotamme ja vaadimme, että liittolaisemme toimivat samalla tavalla, Rivlin sanoi uutistoimisto AP:n mukaan.
 Felix Klein totesi uutistoimisto DPA:lle, että hänen kommenttinsa oli provokatiivinen. Hän sanoi halunneensa aloittaa keskustelun juutalaisten turvallisuudesta Saksassa.
 – Tietenkin uskon, että Saksassa ei pidä olla alueita, jonne juutalaiset tai muiden vähemmistöjen jäsenet eivät voisi mennä, Klein sanoi DPA:lle.

Juutalaisia kehotettiin välttämään kipan käyttöä Saksassa – Israelin presidentti pöyristyi


Summary: Karhututkijan mukaan kyseessä on nuori yksilö.

Kiinassa erittäin harvinainen, täysin valkoinen panda on tallentunut valokuvaan luonnonpuistossa Kiinan lounaisosassa sijaitsevassa Sichuanin maakunnassa.
 Laikuton, punasilmäinen eläin valokuvattiin infrapunakameralla metsässä huhtikuun puolivälissä Wolongin luonnonpuistossa. Alue sijaitsee noin 2 000 metrin korkeudella merenpinnan yläpuolella.
 Kiinan valtion uutistoimiston Xinhuan mukaan kuvat eläimestä todistavat, että albinismia esiintyy alueen villeissä pandoissa.
 Pekingin yliopiston karhututkija  Li Sheng  arvioi Xinhualle, että albiinopanda on 1–2 -vuotias.
 Wolongin luonnonpuisto aikoo jatkossa sijoittaa metsään lisää infrapunakameroita, joiden avulla albiinopandan kasvua ja toimintaa pyritään seuraamaan.
 Kiina pyrkii suojelemaan pandojaan
 Yli 80 prosenttia maailman villeistä pandoista elää Sichuanissa. Loput eläimet asustelevat Shaanxin ja Gansun maakunnissa.
 Xinhuan mukaan viime marraskuussa maailmassa oli 548 vankeudessa elävää jättiläispandaa. Ympäristöjärjestö WWF:n mukaan villejä pandoja on jäljellä alle 2 000 yksilöä.
 Kiina tunnetaan niin sanotusta pandadiplomatiastaan. Kiina lähettää pandoja toisiin maihin symbolina valtioiden läheisistä suhteista.
 Viime vuosina Kiina on sijoittanut rahaa eri suojeluohjelmiin turvatakseen pörröisiä suurlähettiläitään. Viime vuonna Kiina ilmoitti perustavansa valtavan suojelualueen pandoille maan vuoristoiseen lounaisosaan.
 Alueen tavoitteena on yhdistää jäljellä olevat villit populaatiot ja tukea eläinten lisääntymistä.

Harvinainen albiinopanda valokuvattiin Kiinassa


Summary: Luitko jo nämä? Kokosimme sinulle viikon parhaita juttuja, jotka saatoit arjen kiireessä ohittaa.

Essee: Miksi tämä olikaan perustettu? Euroopan uusi sukupolvi sai käsiinsä unionin, jonka perustamisen syy alkaa unohtua
 Euroopan yhdentyminen on ollut rauhan tae, mutta Euroopan alkuperäinen rauhanprojekti on viime vuosina alkanut näyttää yhä valmiimmalta. Onko rauha uhattuna, jos integraation suunta eurovaalien jälkeen kääntyy, kysyy Ylen EU-kirjeenvaihtaja Petri Raivio esseessään.
 Suomalaisnaisia haastateltiin leiristä vastaavien kurdijoukkojen vaatimuksesta kontissa leirin ulkopuolella. Antti Kuronen / Yle
 Suomalaiset Isis-naiset kertovat poikkeuksellisessa haastattelussa elämästään Syyriassa: "Lapset ovat kaikki, mitä minulla on"
 Yle tapasi suomalaisia naisia Syyriassa Al-Holin leirissä, jossa pidetään äärijärjestö Isisin taistelijoiden vaimoja. Naiset sanovat, että heillä ei ollut tekemistä järjestön väkivaltaisuuksien kanssa. Suomalaistutkija suhtautuu epäillen naisten puheisiin siitä, että heillä ei ollut mahdollisuuksia saada tietoa Isisin julmuuksista.
 Olivia Kanervan, 13, ja Henna Nieppolan, 14, mielestä oman yrityksen pitäminen vaatii luovuutta ja hyviä ideoita. Ystävykset eivät ole vielä päättäneet, mitä kesätyöstään ansaitsemilla rahoilla tekevät. Pekka Tynell / Yle
 Mikä neuvoksi, jos kesätyöt eivät tärppää? Tällaisia yrityksiä 13–17-vuotiaat nuoret ovat perustaneet ja työllistäneet kesäksi itse itsensä
 Jos kesätöitä ei aktiivisesta hakemisesta huolimatta vielä tähän mennessä ole löytynyt, kannattaako jo heittää pyyhe kehään? Ei kannata, sanovat Olivia ja Henna, Adrian, Veikka ja Otto sekä Alisa. He ovat 13–17-vuotiaita nuoria, jotka ovat perustaneet omat yritykset, kun kesätyöt eivät tärpänneet. Kysyimme heiltä, millaista on työllistää itse itsensä.
 Laura Railamaa, Yle
 Roope Mokan kolumni: Mitä tapahtuu vapaalle maailmalle, kun talous ei olekaan enää vapaa?
 Ensi vuonna toteutuu ensimmäistä kertaa tunnetussa historiassa, että ei-demokraattisten maiden talous on suurempaa kuin vapaassa maailmassa. Suurin osa työstä ja kuluttamisesta tapahtuu nyt siellä, missä oman mielipiteen kertomisesta joutuu vankilaan, kirjoittaa tulevaisuudentutkija Roope Mokka. Tämän kolumnin voi myös kuunnella.
 "Siitä tuli kökkö Disney-fantasia" – Game of Thrones -fanit ihmettelevät sarjan viimeisen kauden juonikuvioita ja epäloogisuuksia
 Game of Thrones, Arya Stark HBO Nordic
 Game of Thronesin viimeinen jakso teki yleisöennätyksen Yhdysvalloissa 19,3 miljoonalla katsojallaan, mutta sarjan päätös on herättänyt faneissa ristiriitaisia tunetita.

Viisi huippujuttua sunnuntai-iltaan: Miksi EU perustettiinkaan, suomalaiset Isis-naiset kertovat elämästään ja Game of Thrones -fanit ymmällään


Summary: Kohun keskelle joutunut oikeistopopulistinen Vapauspuolue olisi kyselyiden mukaan menettämässä yhden paikan europarlamentissa.

Itävallassa ovensuukyselyt povaavat liittokansleri  Sebastian Kurzin  keskustaoikeistolaiselle kansanpuolue ÖVP:lle voittoa eurovaaleissa. Puolue olisi saamassa 34,5 prosenttia äänistä.
 Kyselyiden mukaan sosiaalidemokraattien SPÖ olisi toisena 23,5 prosentin kannatuksella ja skandaalin keskelle joutunut oikeistopopulistinen Vapauspuolue olisi kolmantena 17,5 prosentin kannatuksella. Vapauspuolue olisi kyselyiden mukaan menettämässä yhden paikan europarlamentissa.
 Itävalta ajautui viime viikonloppuna hallituskriisiin, kun FPÖ:n puheenjohtajsta  Heinz-Christian Strachesta  vuodettiin julkisuuteen video, jossa hän vaikutti olevan valmis jakamaan valtion urakoita vastineeksi rahallisesta ja poliittisesta tuesta.
 Videon tultua julki Straches erosi varaliittokanslerin paikalta ja Kurz ilmoitti hajottavansa hallituksen.
 Skandaali arveltiin etukäteen saattaavan hankaloittaa Italian sisäministerin  Matteo Salvinin  ajaman uuden kansallismielisten puolueiden liittouman muodostamista europarlamenttiin. Uutistoimisto AFP:n mukaan FPÖ:lla olisi merkittävä rooli kaavaillussa liittoumassa.
 Lisää aiheesta:
 Yle seuraa vaalipäivää hetki hetkeltä
 Testaa, kenen valtaa äänesi lopulta vahvistaa ja lue, millaiset ryhmät EU-parlamenttia hallitsevat
 Itävallan korruptioskandaalin ajoitus haiskahtaa vaalivaikuttamiselta – nämä viisi seikkaa sinun kannattaa tietää asiasta

Videoskandaali ei ovensuukyselyiden mukaan juuri syönyt Itävallan Vapauspuolueen kannatusta


Summary: Laulajan toiminnasta on aloitettu tutkinta.

Iranin valtion televisio on erottanut kaksi Channel 5:n johtajaa, koska erään suoran lähetyksen katsottiin loukanneen sunnimuslimeja.
 Potkut tulivat Channel 5:n kanavajohtajalle, lähetysjohtajalle ja kolmelle alemman tason päällikölle 20. toukokuuta nähdystä ohjelmasta, joka juhlisti shiialaisuuden toisen imaamin  Hasan ibn Alin  syntymäpäivää.
 Iranilaisen uutistoimisto IRNA:n mukaan ohjelman aikana uskonnollinen laulaja ja tarinankertoja  Ahmad Qadami  lausui muistopuheen, jonka katsottiin loukanneen sunnimuslimien uskonnollisia näkemyksiä.
 Televisioyhtiön mukaan erotetut johtajat hoitivat tehtäviään välinpitämättömästi, koska he sallivat epäkunnioittavan laulajan esittää puheensa suorassa lähetyksessä.
 IRNA:n mukaan Qadami kutsuttiin sunnuntaina Iranin kulttuuri- ja mediatuomioistuimen kuultavaksi. Hänen toiminnastaan on aloitettu tutkinta.
 Valtaosa iranilaisista on shiioja. Sunneja väestöstä on noin kymmenen prosenttia.

Iranin televisio jakeli potkuja johtajille – sallivat uskonnollisen laulajan esittää sunneja loukkaavan puheen suorassa lähetyksessä


Summary: Ninni Nguyenin matka Instagramin tähdeksi alkoi vahingossa. Nykyään somevaikuttajat ovatkin yhä useammin tavallisia ihmisiä.

Ninni Nguyen  on elänyt kahta elämää. Hän on yrittäjä, satojen tuhansien muoti-idoli, joka tekee yhteistyötä kansainvälisten vaatefirmojen kansssa.
 Arki kului kuitenkin pitkään perheen ravintolan keittiössä Pietarsaaressa. Vanhemmat liittyvät tosin myös nuoren somevaikuttajan uran alkuun.
 – Kaikki kysyivät, kuka on valokuvaajani. Ja minä vastasin: äiti, nauraa Nguyen.
 Nguyenilla on yli 270 000 seuraajaa Instagramissa. Rafael Donner
 Kotoa kaikki alkoikin. Vuonna 2013 Ninni Nguyen oli masentunut lukiolainen.
 – Siinä iässä ei oikein tiedä, mitä tekisi. Koulussa meni huonosti ja olin enimmäkseen kotona.
 Ratkaisuksi hän keksi uuden harrastuksen. Muodista ja valokuvaamisesta pitävä Nguyen alkoi ottaa muotikuvia itsestään. Ne saivat hyvän vastaanoton, ja eräänä päivänä hän latasi sosiaaliseen mediaan kuvan, joka muutti kaiken.
 Kuvassa Nguyen seisoo makuuhuoneessaan valkoisessa mekossa ja korkokengissä. Se lähti leviämään Tumblr-blogipalvelussa ja kuvapainotteisessa We Heart It -sovelluksessa kuin kulovalkea.
 Siihen loppui harrastaminen. Muotivaikuttaja oli syntynyt.
 Tästä kuvasta kaikki alkoi. Ninni Nguyenin Instagram-tili
 "Monet luulevat, että on helppoa olla somevaikuttaja"
 Nyt naisella on yli 270 000 Instagram-seuraajaa. Muotivaikuttajat ovat yhä useammin juuri Nguyenin tapaisia tavallisia ihmisiä tavallisine taustoineen. Ala kehittyy voimakkaasti ja tulevaisuus on hämärän peitossa, mutta todennäköisesti valoisa.
 Viestintätoimisto Manifeston tekemä, jo  kymmenes Somevaikuttaja-barometri  kertoo, että toiminnan kaupalliset ja markkinointimahdollisuudet tiedostetaan entistä vahvemmin. Joka kolmas myös mieltää itsensä kaupalliseksi tekijäksi.
 Kyselyyn vastanneista 39 prosenttia saa säännöllistä tuloa työstä. Lähes puolet tienaa somesta enintään 500 euroa kuussa, mutta kahdeksan prosentin tulot nousivat syksyn barometrissä yli 6 500 euron.
 Ninni Nguyen alkoi saada työstään rahaa kuitenkin vasta vuosi sitten. Ja vaikka työ voi vaikuttaa unelmahommalta, menestys vaatii veronsa.
 Nguyen hoitaa itse kaiken muunkin kuin kuvaustapahtuman. Hän neuvottelee asiakkaiden kanssa, pitää yllä suhdetta seuraajiinsa, valitsee ja tilaa vaatteet ja hoitaa kirjanpidon. Eikä taattua tuloa ole. Ninni Nguyenin Instagram-tili
 Monella tapaa polku muistuttaa muiden yrittäjien työtä: päivät ovat pitkiä ja epäsäännöllisiä ja raja vapaa-ajan ja työn välillä hämärtyy usein.
 – Monet luulevat, että on helppoa olla somevaikuttaja: sen kuin ottaa kuvia ja julkaisee niitä. Mutta taustalla on paljon työtä, joka ei näy.
 Nguyen myös yrittää vastata kaikille kuviaan kommentoiville – usein heitä on satoja.
 – Haluan antaa rakkautta takaisin. Arvostan sitä, että he tukevat työtäni.
 Vaatteita ja kenkiä on kertynyt liiaksi asti. Rafael Donner
 "Että voin joskus antaa vanhemmille jotain takaisin"
 Nykyään Ninni Nguyenilla on vaatteita ja kenkiä yhteistyösopimusten ansiosta niin paljon, ettei hän tiedä, mitä niillä kaikilla tekisi. Vaatehuone on täynnä, sängyllä ja sohvalla kasvaa vaatepinoja ja ylimääräiset on pakattu muovikasseihin pois lähetettäviksi.
 Ja äidin sijasta kuvat ottaa nykyään pääasiassa poikaystävä Johannes Klemets.
 Nuoripari suunnittelee muuttoa, ehkä pääkaupunkiseudulle. Verkostoituminen ja suhdetoiminta on paljon vaikeampaa pienestä pohjalaiskaupungista kuin pääkaupungista, puhumattakaan kutsutilaisuuksista, joista valtaosa jää nykyään väliin.
 Nuori nainen ei kuitenkaan aio jättää vanhempiaan pulaan. Nguyen on auttanut heitä ravintolassa aina tähän kevääseen saakka.
 Vanhemmat ovat ainoat esikuvat, jotka Ninni Nguyen nimeää.
 – He ovat työskennelleet niin lujasti. Osittain siksi teen itsekin paljon töitä: että voin joskus antaa vanhemmille jotain takaisin, eikä heidän enää tarvitse tehdä työtä.
 Nguyen pyrkii vastaamaan kaikille kommentoijille. Rafael Donner
 "He eivät tienneet, mihin olivat matkalla"
 Ninni Nguyenin vanhemmat, Thu ja Doat Nguyen, tulivat Suomeen  venepakolaisina . Vietnamista pakeni kahdenkymmenen vuoden aikana (1975–1995) runsaat kaksi miljoonaa ihmistä. Suomeen ensimmäiset vietnamilaiset venepakolaiset saapuivat vuonna 1979.
 Vietnamista lähteneet olivat etupäässä kiinalaissyntyisiä, joukossa monia kauppiaita ja yksityisyrittäjiä. Heitä ajoivat liikkeelle sosialisointitoimet sekä Kiinan ja Vietnamin konfliktin kärjistyminen ja pelko kiinalaisperäisen väestön vainoista. Ninni Nguyenin vanhemmat eivät kuitenkaan ole kiinalaissyntyisiä.
 He lähtivät matkaan kertomatta edes perheilleen. Äiti on kertonut myöhemmin tyttärelleen vaarallisesta matkasta: veneistä, jotka olivat niin täynnä, että välillä valittiin sattumanvaraisesti ihmisiä tapettavaksi kuorman keventämiseksi.
 – Vene oli ehkä 12-metrinen, ja siinä oli yli sata ihmistä. He eivät tienneet, mihin olivat matkalla. Viisi päivää kului ilman vettä ja ruokaa.
 Nguyenit odottivat tuolloin Ninnin sisarta.
 Kova työnteko on opittu vanhemmilta. Rafael Donner
 Vene vei pariskunnan Malesiaan. Siellä pakolaisleirillä vietetyn kurjan vuoden jälkeen he pääsivät Suomeen. Lokakuussa 1989 alkoi uusi elämä: tosin äiti oli kesämekossa, Suomesta pari ei tiennyt mitään eikä kumpikaan osannut kieltä.
 Heillä oli kuitenkin toisensa ja vauva.
 Vaikka Ninni Nguyen on syntynyt ja kasvanut Suomessa, hän pitää myös Vietnamia kotinaan ja puhuu vietnamia äidinkielenään. Paluuta Nguyenit eivät suunnittele; heidän elämänsä on Suomessa.
 Juttu pohjautuu Svenska Ylen Rafael Donnerin artikkeliin  Osynliga Ninni är med sina 270 000 följare Finlands största modeinfluencer – till vardags serverar hon vårrullat åt hungriga Jakobstadsbor .

22-vuotias muotivaikuttaja on esimerkki sadoilletuhansille – kevätrullien tarjoilu jäi tänä keväänä, kun Ninni Nguyen keskittyy omaan yritykseensä


Summary: Tulosennusteen mukaan vihreät kaksinkertaisti ääniosuutensa.

Saksan kristillisdemokraattinen unioni (CDU)

Saksassa vihreät ovat ovensuukyselyiden mukaan matkalla kohti suurvoittoa.
 Puolue keräsi kyselyiden mukaan 22 prosenttia äänistä eli se tuplasi kannatuksensa vuoden 2014 vaaleista.
 Tuloksella vihreät on nousemassa toiseksi suurimmaksi puolueeksi ohi sosiaalidemokraattien, joka näyttäisi kärsivän vaaleissa rökäletappion. Puolue romahti yli kymmenen prosenttiyksikköä reiluun 15 prosenttiin.
 Myös liittokansleri  Angela Merkelin  kristillisdemokraatit (CDU/CSU) on kärsimässä merkittävän vaalitappion, vaikka se säilyykin suurimpana puolueena. Puolueen osuus äänistä on putoamassa 28 prosenttiin, mikä on vajaat kymmenen prosenttiyksikköä vähemmän kuin vuoden 2014 eurovaaleissa.
 Oikeistopopulistien Vaihtoehto Saksalle (AfD) lisäisi kannatustaan kolme prosenttiyksikköä vajaaseen 11 prosenttiin.
 Lue lisää:
 Katso vaalilähetystä suorana – ennakkoäänten tulos selviää kello 20, Yle seuraa hetki hetkeltä

Ovensuukyselyt povaavat Saksan vihreille suurvoittoa ja hallituspuolueille rökäletappiota


Summary: Vihreät on saamassa yhden meppipaikan lisää. Keskusta näyttäisi menettävän yhden paikan.

Kokoomus on jälleen matkalla Suomen suurimmaksi europuolueeksi, kun eurovaalien äänistä on laskettu yli 90 prosenttia. Ylen ennusteen mukaan kokoomus keräisi äänistä yli 20 prosenttia.
 Vihreät on Ylen ennusteen mukaan toisena yli 15 prosentin ääniosuudella. Tulos olisi puolueen historian paras. SDP on kolmantena.
 Yle seuraa vaaleja hetki hetkeltä: Kaikki äänet Suomessa on nyt laskettu – vihreät saa yhden paikan lisää, keskusta menettää yhden
 Seuraavassa taulukossa tulos päivittyy reaaliaikaisesti ääntenlaskennan edetessä:
 Vihreät ainoa puole joka olisi saamassa yhden meppipaikan lisää. Vihreiden meppiryhmän koko nousisi kahteen.
 Keskusta puolestaan olisi menettämässä yhden meppipaikan. Meppiryhmä kutistuisi kolmesta kahteen.
 Muilla puolueilla paikkamäärä näyttäisi pysyvän ennallaan.
 Kristillisdemokraattien puheenjohtaja  Sari Essayah  on kiinni niin kutsutussa Brexit-paikassa. Kyseessä on Suomelle jyvitettävä 14. paikka europarlamenttiin, joka vapautuu siinä vaiheessa, mikäli Britannia lähtee Euroopan unionista.
 Ennakkoon äänesti alustavien tietojen mukaan noin 21 prosenttia äänioikeutetuista, mikä tarkoittaa noin 897 000 ääntä.
 Eniten ennakkoääniä sai SDP:n  Eero Heinäluoma , joka keräsi yli 70 000 ääntä.
 Toiseksi eniten ennakkoääniä sai vihreiden  Ville Niinistö , joka sai yli 50 000 ääntä. Kolmanneksi ennakkoäänissä nousi perussuomalaisten  Laura Huhtasaari , joka sai yli 45 000 ääntä.
 Suomen osalta vaalien tulos on todennäköisesti selvillä puoleen yöhön mennessä.
 Lisää aiheesta:
 Tulospalvelu kertoo, miten Suomi äänesti eurovaaleissa

Eurovaalien ennuste julki: kokoomus suurin, vihreät toisena – katso todennäköiset läpimenijät


Summary: Eurovaalien äänestysprosentti oli Unkarissa 42, kertoo maan kansallinen vaalivirasto.

Unkarissa pääministeri  Viktor Orbánin  Fidesz-puolue on ovensuukyselyiden mukaan voittamassa odotetusti eurovaalit.
 Äärioikeistolainen Fidesz keräisi kyselyiden mukaan 56 prosenttia äänistä.
 Fidesz on selvästi edellä sosialisteja sekä Demokraattinen koalitio -puoluetta, jotka molemmat ovat kyselyiden mukaan saamassa kymmenen prosentin ääniosuuden.
 Nationalistinen Jobbik on kyselyiden mukaan neljännellä sijalla keräten noin 9 prosentin kannatuksen.
 Unkarin kansallisen vaaliviraston mukaan lähes 42 prosenttia äänioikeutetuista kävi vaaliuurnilla.
 Lue lisää:
 Yle seuraa eurovaaaleja hetki hetkeltä

Ovensuukyselyt: Orbánin Fidesz-puolue keräämässä Unkarissa peräti 56 prosenttia äänistä


Summary: Äänestysprosentti nousi odotetusti eurovaaleissa.

Suomen eurovaaleissa äänestettiin viime eurovaaleja ahkerammin.
 Oikeusministeriön ennakkotiedon mukaan kotimaan äänestysprosentti oli 42,7, kun se oli vuoden 2014 eurovaaleissa 41,0.
 Äänestysprosentin nousua osattiin uumoilla, koska ennakkoäänestys oli  edellisiä eurovaaleja vilkkaampaa .
 Vuoden 2009 eurovaaleissa kotimaan äänestysprosentti oli 40,3. Sitä edeltävissä vaaleissa, vuonna 2004, äänestysaktiivisuus oli 41,1 prosenttia.
 Eurovaalien suosio on kuitenkin huomattavasti laimeampi kuin esimerkiksi eduskuntavaalien.
 Huhtikuussa pidetyissä eduskuntavaaleissa äänesti runsaat kolme miljoonaa suomalaista, mikä oli 72,1 prosenttia äänioikeutetuista.
 Vielä ei ole tietoa, mikä on eurovaalien äänestysprosentti koko Euroopan unionin alueella. Vuoden 2014 eurovaaleissa koko EU:n alueella äänestysprosentti oli 42,6 prosenttia.
 Politico-verkkolehti  kertoi alkuillasta, että äänestäminen näyttää olleen useissa jäsenmaissa edellisiä eurovaaleja vilkkaampaa.
 Yle käyttää äänestysprosentin kuvaamiseen pelkästään kotimaan lukua, koska ulkosuomalaisilla on verrattain alhainen äänestysaktiivisuus. Ulkosuomalaisten huomioiminen vääristäisi siten äänestysprosenttia kohtuuttoman paljon.
 Lue lisää:
 Tulospalvelu kertoo, miten Suomi äänesti eurovaaleissa
 Yle seuraa vaalipäivää hetki hetkeltä

Eurovaalien äänestysprosentti nousi 42,7:ään


Summary: Äänestysprosentti on nousemassa 51:een. Tulosennusteen mukaan EPP menettää paikkojaan, mutta säilyy suurimpana ryhmänä.

EU-kansalaiset ovat äänestäneet erittäin aktiivisesti eurovaaleissa.
 Euroopan parlamentti ennakoi, että äänestysprosentti on nousemassa 51:een. Eurovaalien äänestysaktiivisuus on näin korkein 20 vuoteen.
 27 maata koskevassa laskelmassa ei ole mukana Britannian ääniä. Vuoden 2014 eurovaaleissa äänestysaktiivisuus oli reilut 42 prosenttia.
  EPP menettää, mutta säilyy suurimpana ryhmänä
 Euroopan parlamentin paikkajaosta julkistetun ennusteen mukaan Euroopan kansanpuolue EPP säilyy parlamentin suurimpana ryhmänä 177 edustajanpaikalla. Toiseksi suurin ryhmä olisi edelleen sosiaalidemokraatit S&D 147 paikalla. Ryhmillä ei siten olisi enää yhdessä enemmistöä EU-parlamentin paikoista.
 Kolmanneksi nousee Alde yhdessä Ranskan  Emmanuel Macronin  puolueen edustajien kanssa 101 edustajanpaikalla.
 Vihreille tulosennuste lupaa pariakymmentä lisäpaikkaa ja neljänneksi suurimman ryhmän asemaa EU-parlamentissa 69 edustajanpaikalla.
 Saksan hallituspuolueille rökäletappio
 Saksassa hallituspuolueet kärsivät vaaleissa kiperän tappion. Ovensuukyselyt povaavat, että liittokansleri  Angela Merkelin  kristillisdemokraattien (CDU/CSU) osuus äänistä on putoamassa 28 prosenttiin, mikä on vajaat kymmenen prosenttiyksikköä vähemmän kuin vuoden 2014 eurovaaleissa. Sosiaalidemokraatit romahti yli kymmenen prosenttiyksikköä reiluun 15 prosenttiin.
 Ovensuukyselyt povaavat Saksan vihreille suurvoittoa ja hallituspuolueille rökäletappiota
 Vaalien ylivoimainen voittajat on vihreät, joka keräsi kyselyiden mukaan 22 prosenttia äänistä eli se tuplasi kannatuksensa vuoden 2014 vaaleista.
 Saksan vihreiden kärkimeppiehdokas Sven Giegold iloitsi vaalivalvojaisissa Berliinissä ensimmäisten ovensuukyselyiden tultua julki. OMER MESSINGER/ EPA
 Saksassa äänestysaktiivisuus oli peräti 61,5 prosenttia.
 Le Penin äärioikeistolainen puolue voittamassa Ranskassa
 Ranskassa  Marine Le Penin  johtama äärioikeistolainen puolue näyttäisi lyövän vaaleissa presidentti  Emmanuel Macronin  EU-myönteisen puolueen.
 Le Penin Kansallinen liittouma olisi ovensuukyselyjen mukaan keräämässä 23-24 prosenttia äänistä.
 Marine Le Pen  puhuu medialle 26. toukokuuta. Christophe Petit Tesson / EPA
 Macronin Tasavalta liikkeessä -puolueelle povataan 21,9-22,5 prosentin äänisaalista.
 Myös vihreät on vahvassa nousussa ja tällä hetkellä hieman yllättäen eurovaalien kolmanneksi suurin puolue noin 13 prosentin ääniosuudella.
 Sosialistipuolue voitokas Espanjassa
 Espanjassa pääministeri  Pedro Sánchezin  johtama sosialistipuolue on keräämässä ovensuukyselyjen mukaan 18 meppipaikkaa. Paikkamäärä nousisi näin neljällä vuoden 2014 eurovaaleista.
 Espanjan pääministeri Pedro Sánchez antoi äänensä sunnuntaina Madridissa. EPA/ JJ GUILLEN
 Äärioikeistolaisen Vox-puolueen ennustetaan saavan ensimmäiset paikkansa europarlamenttiin. Niitä tulisi tuloslaskelmien mukaan 4-5.
 Espanjassa äänestettiin huomattavasti vilkkaammin kuin viime eurovaaleissa. Äänetysprosentti nousi 43,8:stä lähes 50:een.
 Brittiennuste: Brexit-puolue murskavoittoon
 Britanniassa paikallisen Britain Elects -vaaliennusteen mukaan uusi Brexit-puolue on matkalla murskavoittoon EU-vaaleissa.  Nigel Farage n luotsaama uusi EU-vastainen puolue olisi ennusteen mukaan saamassa yli 31 prosenttia äänistä. Farage luotsasi aiemmin itsenäisyyspuolue Ukipia.
 Ennusteen mukaan vaalien toisesta sijasta kisaavat työväenpuolue Labour sekä liberaalidemokraatit, jotka molemmat kärkkyvät noin 19 prosentin äänisaalista.
 Pääministeri  Theresa Mayn  konservatiivipuolueelle on ennusteen perusteella tiedossa rökäletappio. Sen kannatus olisi ennusteen mukaan laskemassa yli 10 prosenttiyksikköä reiluun 12 prosenttiin.
 Orbánin Fidesz-puolue ylivoimainen Unkarissa
 Unkarissa pääministeri Viktor Orbánin Fidesz-puolue on ovensuukyselyiden mukaan voittamassa odotetusti eurovaalit.
 Unkarin pääministeri Viktor Orbán puhui lehdistölle sunnuntaina käytyään äänestämässä eurovaaleissa. SZILARD KOSZTICSAK/ EPA
 Äärioikeistolainen Fidesz keräisi kyselyiden mukaan 56 prosenttia äänistä.
 Ovensuukyselyt: Orbánin Fidesz-puolue keräämässä Unkarissa peräti 56 prosenttia äänistä
 Unkarin kansallisen vaaliviraston mukaan lähes 42 prosenttia äänioikeutetuista kävi vaaliuurnilla.
 Ruotsidemokraatit rynnivät kolmanneksi
 Ruotsin sosiaalidemokraatit näyttävät pitäneen kärkipaikkansa ja keräävän eurovaaleissa noin neljänneksen äänistä. Maltillinen kokoomus paransi tulostaan selvästi ja oli Ruotsin yleisradioyhtiön ennusteen mukaan keräämässä äänistä 18 prosenttia.
 Ruotsidemokraatit nostivat kannatustaan viime eurovaaleista lähes kaksinkertaiseksi ja nousivat 17 prosentilla kolmanneksi.
 Liberaalit onnistuivat säilyttämään paikkansa europarlamentissa, sillä he ylsivät yli neljän prosentin äänikynnyksen. Feministipuolue menettää ainoan paikkansa parlamentissa.
 Itävallan liittokanslerin puolue porskuttaa
 Itävallassa ovensuukyselyt povaavat liittokansleri  Sebastian Kurzin  keskustaoikeistolaiselle kansanpuolue ÖVP:lle voittoa eurovaaleissa. Puolue olisi saamassa 34,5 prosenttia äänistä.
 Videoskandaali ei juuri syönyt Itävallan Vapauspuolueen kannatusta
 Liittokanleri Sebastian Kurz puhui sunnuntai-iltana kannattajilleen vaalivalvojaisissa Wienissä. MICHAEL GRUBER/ EPA
 Kyselyiden mukaan sosiaalidemokraattien SPÖ olisi toisena 23,5 prosentin kannatuksella ja skandaalin keskelle joutunut oikeistopopulistinen Vapauspuolue olisi kolmantena 17,5 prosentin kannatuksella. Vapauspuolue olisi kyselyiden mukaan menettämässä yhden paikan europarlamentissa.
 Puolassa Laki ja oikeus -puolue rynnimässä voittoon
 Puolan valtaapitävä Laki ja oikeus –puolue (PiS) on eurovaalien ylivoimainen voittaja.
 Arvokonservatiivinen ja nationalistinen puolue keräsi ovensuukyselyiden mukaan reilu 42 prosenttia äänistä. Vuoden 2014 vaaleissa Laki ja oikeus keräsi 32 prosentin äänisaaliin.
 Puoluetta vastassa oli voimansa yhdistänyt uusi opposition liittouma, eurooppalainen koalitio, joka on ennusteen mukaan jäämässä 39 prosentin kannatukseen.
 Lisää aiheesta:
 Analyysi: Vanhojen puolueiden valta EU-parlamentissa horjuu, Euroopan-laajuinen vihreä aalto näkyy myös Suomessa
 Yle seuraa eurovaaleja hetki hetkeltä

Eurooppalaiset äänestivät vilkkaimmin 20 vuoteen – katso täältä eri maiden tuloksia


Summary: Eurovaalien lopullinen tulos vahvistuu Suomen osalta ennen puolta yötä.

Eurovaalien äänistä on laskettu jo yli 99 prosenttia. Kokoomus on edelleen suurin europuolue ja vihreät on noussut toiseksi suurimmaksi ryhmäksi. Se sai ilon kattoon vihreiden vaalivalvojaisissa.
 Koko Euroopan tasolla vihreät ovat nostamassa kannatustaan. Ennusteiden mukaan ryhmä saisi jopa 20 lisäpaikkaa europarlamenttiin. Lisäksi äänestysprosentti on nousemassa. Meillä Suomessa äänestysprosentti oli 42,7.
 Eurovaalien ääniharava Suomessa tulee SDP:n puolelta, mutta kokoomus on puolueena ylivoimaisesti suurin. Samalla se saa ainoana puolueena kolme edustajaa tulevaan europarlamenttiin.
 Petri Sarvamaa  (kok.) pystyi säilyttämään paikkansa myös tulevassa europarlamentissa.
 Petri Sarvamaan onnittelupusu puoliso Sari Helinille. Tuomo Björksten / Yle
 Sirpa Pietikäinen on kokoomuksen ykkönen. Puheenjohtaja Petteri Orpo saa olla kiitollinen puolueensa naisehdokkaiden äänisaaliiseen. Tuomo Björksten / Yle
 Perussuomalaisten ääniharava on  Laura Huhtasaari .
 Laura Huhtasaaren äänimäärä on jo liki 87 000, kun äänistä on laskettu yli 91 prosenttia. Jyrki Lyytikkä / Yle
 Heinäluoman perheen dynastiaa. Isä menee vaalien äänikuninkaana europarlamenttiin, tytär sai paikan kansanedustajana kevään vaaleissa
 Eero Heinäluoman huikea äänimäärä toi äänikuninkuuden. Tytär Eveliina edustaa kansaa Arkadianmäellä. Marja Väänänen / Yle
 Vihreitten ryhmässä ei ole riemulla rajaa.
 Vihreiden Ville Niistö riemuitseen omasta tuloksestaan ja puolueensa toisesta meppipaikasta. Tuomo Björksten / Yle
 Toinen jää paikkaa vaille, toinen lähtee edustajaksi.
 Tuomo Björksten / Yle
 SDP on sittenkin joutumassa tyytymään vain kahteen meppiin.
 Miapetra Kumpula-Natri vaalivalvojaisissa. Jyrki Lyytikkä / Yle
 Perussuomalaisten meppiryhmään tullee kaksi edustajaa. Puolueen ylivoimainen ykkönen on  Laura Huhtasaari .
 PS:n Laura Huhtasaari on kerännyt huikean äänisaaliin. Jyrki Lyytikkä / Yle
 Puolueiden vaalivalvojaisissa jännitetään ääntenlaskun etenemistä. Siitä huolimatta jaksetaan kannustaa myös  jääkiekon MM-finaalissa pelaavaa  Leijona-joukkuetta.
 Jussi Halla-ahoa valmisteltiin tv-lähetystä varten muun muassa laittamalla korvanappi paikalleen. Jyrki Lyytikkä / Yle
 Perussuomalaisille ennakkoäänten tulos tarkoittaa kahta edustajaa europarlamenttiin. Tässä vaiheessa laskentaa paikoissa ovat tiukimmin kiinni  Laura Huhtasaari  ja  Teuvo Hakkarainen .
 Jussi Halla-aho ja Riikka Slunga-Poutsalo Perussuomalaisten vaalivalvojaisissa. Ennakkoäänten perusteella puolue olisi saamassa kaksi meppiä europarlamenttiin. Jyrki Lyytikkä / Yle
 SDP:n kannattajat riemuitsevat  Eero Heinäluoman  äänisaaliista. 70 000 äänen raja meni rikki jo ennakkoäänten jälkeen.
 SDP:n puoluesihteeri Anton Rönnholm seuraa silmä tarkkana ennakkoäänten tulosta. Jyrki Lyytikkä / Yle
 Kokoomus säilyttää paikkansa Suomen suurimpana europuolueena. Vielä ennakkoäänten perusteella puolueen ääniosuus olisi selvästi yli 20 prosenttia. Luku on selvästi isompi kuin kevään eduskuntavaaleissa, mutta vastaavasti selvästi pienempi kuin vuoden 2014 eurovaaleissa.
 Kokoomuksen vaalivalvovaisissa kannustettiin myös Leijona-joukkuetta. Tuomo Björksten / Yle
 Ylen ohjaamossa on tiivis tunnelma.
 Ohjaamossa pitää olla tarkkana. Kymmenistä ruuduista ohjaaja näkee kaiken kuvattavan ja valitsee sieltä katsojille näytettävät osat. Henrietta Hassinen / Yle
 SDP taistelee tiukasti yhdestä lisäpaikasta uudessa europarlamentissa. Ennakkoäänten jälkeen puolueen veturina on  Eero Heinäluoma .
 Eero Heinäluoma (sd.) keräsi selvästi eniten ennakkoääniä.  Jyrki Lyytikkä / Yle
 Vihreiden vaalivalvojaisissa tunnelma on katossa. Lisäpaikka europarlamenttiin on tiukasti haussa.
 Vihreiden vaalivalvojaisissa tunnelma repesi ennakkoäänten julkistamisen jälkeen kattoon. Tulos tarkoittaisi puolueelle yhtä meppipaikkaa lisää. Marja Väänänen / Yle
 Kokoomuksen vaalivalvojaisissa oltiin tyytyväisiä ennakkoäänten tulokseen. Puolue on edelleen Suomen suurin europuolue.
 Kokoomuksen puheenjohtaja Petteri Orpo myhäili tyytäväisenä omiensa edessä. Puolue on edelleenkin Suomen suurin europuolue. Tuomo Björksten / Yle
 Lue myös:
 Tulospalvelu kertoo, miten Suomi äänesti eurovaaleissa
 Yle seuraa vaalipäivää hetki hetkeltä

Vaali-ilta kuvina: Riemua, korvanapitusta ja Leijona-joukkueen kannatusta


Summary: Näin uudet mepit kommentoivat menestystään eurovaaleissa.

Eurovaalien äänikuninkaaksi nouseva SDP:n  Eero Heinäluoma  kertoi yllättyneensä ennakkoäänten valtaisasta määrästä. Ääntenlaskun ollessa vielä kesken Heinäluoman äänimäärä oli jo yli 110 000.
 – Se laittaa mielen nöyräksi. Se on velvoittavaa. Kiitän kaikkia äänestäjiä, Heinäluoma sanoi SDP:n vaalivalvojaisissa.
 Heinäluoma uskoo, että hänen menestyksensä eurovaaleissa on tuki rakentavalle EU-politiikalle.
 Heinäluoma kertoi ennen vaaleja olevansa valmis myös komissaariksi. Hän sanoi vaalivalvojaisissa, että mielipide asiasta on edelleen sama.
 Hakkarainen: "Tavalliset jätkät" äänestivät minua, otan paikan vastaan
 Perussuomalaisten uudeksi edustajaksi europarlamenttiin nouseva kansanedustaja  Teuvo Hakkarainen  pitää saamaansa yli 20 000 äänen määrää eurovaaleissa tyydyttävänä. Puolueen saamaan äänimäärään hän on kuitenkin pettynyt.
 – Oletin, että saamme 17–18 prosenttia. Mutta huomasin vaalikentillä, että perussuomalaisten kannattajat eivät välttämättä lähde äänestämään näissä vaaleissa, koska EU on heille vähän semmoinen mörkö. He protestoivat sillä tavalla, että eivät mene äänestämään, mikä on tietysti väärin.
 Teuvo Hakkarainen Keski-Suomen perussuomalaisten vaalivalvojaisissa. Hannu Rainamo / Lehtikuva
 Hakkarainen viettää parhaillaan vaali-iltaa Jyväskylän Hotelli Albassa Keski-Suomen perussuomalaisten vaalivalvojaisissa. Valvojaisten tunnelmaa hän kuvaa rauhalliseksi, vaikka Hakkaraisen läpimenoa onkin jo jonkin verran ehditty juhlia.
 Hakkarainen arvioi, että häntä äänestivät "tavalliset jätkät", jotka ovat huolissaan Suomen ja erityisesti maaseudun tulevaisuudesta.
 Hakkarainen valittiin myös eduskuntaan huhtikuussa pidetyissä eduskuntavaaleissa. Hän lupaa, että ottaa paikan europarlamentissa vastaan.
 Hakkarainen kertoo, että aikoo taistella europarlamentissa erityisesti sen puolesta, että päätösvalta metsäpolitiikasta pysyy kansallisissa käsissä.
 – Meillä on maailman paras tietämys ja asiantuntemus aiheesta. Suomessa on panostettu metsänhoitoon, ja sen tuloksena meillä metsät kasvaa paremmin kuin koskaan aikaisemmin. Siihen ei Brysselin kaupunkilaiset saa mennä sorkkimaan, Hakkarainen sanoo.
 Myös uutena meppinä valittava perussuomalaisten  Laura Huhtasaari  sanoi puolueen vaalivalvojaisissa, ettei perussuomalaisilla ollut muita kuin loistavia ehdokkaita.
 – Kuka tahansa heistä oli ollut hyvä europarlamentaarikko. Hakkarainen on pienyrittäjä itse, hän ymmärtää hyvin yrittäjien arkea, Huhtasaari sanoi.
 Ville Niinistö vihreiden vaalivalvojaisissa. Tuomo Björksten / Yle
 Ville Niinistö: "Ajattelin, että oma äiti äänestää, muista en ollut varma"
 Vihreät oli ennakkoäänten jälkeen saamassa EU-parlamenttiin kaksi paikkaa. EU-parlamenttiin olivat menossa meppikonkari  Heidi Hautala  sekä ensikertalaisena vihreiden entinen puheenjohtaja  Ville Niinistö .
 Koko Suomessa puolue oli alkuillasta kolmantena. Puolue oli saamassa 14,4 prosenttia äänistä, mikä on selkeä petraus viime vaalien 9,3 prosenttiin. Puolue sai tuolloin yhden paikan.
 Kysyttäessä tunnelmia tuloksista Niinistö vaikutti hieman hämmentyneeltä. Hän oli ennakkoäänten jälkeen yksi vaalien suurimpia ääniharavia.
 – En oikein tiedä. Ennakkoäänimäärä on todella hyvä, ja toivotaan, että saataisiin vielä se kolmas paikka. Jos näin moni ihminen on minua äänestänyt, se velvoittaa tekemään kovasti töitä, Niinistö sanoi.
 – Tammikuussa olin vielä vähän huolissani, että ainakin oma äiti äänestää minua, mutta muista en ollut ihan varma, hän naurahti.
 Pekkarinen tyytyväinen puolueen tulokseen
 Keskustan  Mauri Pekkarinen  kertoo olevansa tyytyväinen puolueen tulokseen, vaikka keskusta on näillä näkymin menettämässä yhden paikan.
 Kaksi paikkaa oli realistinen odotus ja näyttää toteutuvan, Pekkarinen sanoi. Hän kysyi, odottiko kukaan keskustalle kolmatta paikkaa kaiken viime aikoina koetun jälkeen.
 Pekkarinen on ääntenlaskun tässä vaiheessa saamassa paikan europarlamenttiin yli 60 000 äänellä.
 Iltakymmeneltä uutena meppinä näytti menevän läpi myös vasemmistoliiton  Silvia Modig .
 Mauri Pekkarinen eduskunnassa. Martti Kainulainen / Lehtikuva
 Lue lisää:
 Tulospalvelu kertoo, miten Suomi äänesti eurovaaleissa
 Yle seuraa vaalipäivää hetki hetkeltä

Heinäluoma hurjasta äänisaalistaan: "Laittaa mielen nöyräksi"


Summary: Yhtäältä vihreiden, toisaalta nationalistien ja populistien kannatus kasvoi EU:n laajuisesti, kirjoittaa Brysselin-kirjeenvaihtaja Anna Karismo.

Euroopan liberaalidemokraattien liiton ryhmä (ALDE)

Kansainväliset organisaatiot ja sopimukset

Vihreät ovat ponnistamassa historiansa parhaaseen tulokseen EU-parlamenttivaaleissa. Suomessa puolue näyttää saavan yhden paikan lisää EU-parlamenttiin, kun liki kaikki äänet oli laskettu.
 Myös koko parlamentissa vihreät näytti iltakymmeneltä lisäävän paikkamääräänsä  yli 40 prosenttia 71 meppiin.
 Kokoomus olisi yhä Suomen suurin puolue, se saisi kolme paikkaa. Sen sijaan kokoomuksen "emopuolue" parlamentissa kutistuisi 216:sta paikasta 173 paikkaan.
 EU:lle tuki suomalaisäänestäjiltä
 EU-myönteiset puolueet näyttävät saaneen vaaleissa suomalaisilta vahvan tuen. Vaalien voittajiin lukeutuu myös sdp, joka suhtautuu myönteisesti tiivistyvään EU-yhteistyöhön.
 Rkp jännitti paikkansa säilymistä, ja ennakkoäänten perusteella se saa pitää yhden mepin.
 Myös EU:hun kielteisesti suhtautuva perussuomalaiset säilyttää paikkansa. Sen aatetoverit eli kansallismieliset  puolueet näyttävät kasvattavan kannatustaan  parlamentissa varhaisten ennusteiden mukaan.
 EU-yhteistyön syventämiseen kriittisesti suhtautuva kristillisdemokraatit taas ei näyttäisi saavan yhtään paikkaa läpi. Syvenevää EU-yhteistyötä karsastava keskustakin on menettämässä yhden kolmesta paikastaan.
 Keskustan EU-ryhmä ALDE, joka alkaa tehdä yhteistyötä Ranskan presidentti  Emmanuel Macronin  Renaissance-ryhmän kanssa, sen sijaan kasvattaa meppiryhmäänsä runsaalla 30 edustajalla yli sataan meppiin.
 – Ensimmäistä kertaa 40 vuoteen kahdella klassisella puolueella eli sosialisteilla ja konservatiiveilla ei ole enää enemmistöä. Vahva EU-enemmistö on nyt mahdollinen myös meidän poliittiseen keskustaan kuuluvien ryhmien kesken. Aiomme käyttää sitä hyväksemme ja muuttaa EU:ta kunnianhimoisempaan suuntaan esimerkiksi ympäristöasioissa, yksi ALDE:n kärkiehdokkaista  Guy Verhofstadt  sanoi parlamentissa illalla.
 Ympäristöasiat nousussa
 Alustavien tulosten perustella voi sanoa, että uusi suomalaisryhmä ajaa uudessa parlamentissa aiempaa selvemmin ympäristöasioita. Vihreiden lisäksi esimerkiksi kokoomuksen  Sirpa Pietikäinen  on profiloitunut ympäristö- ja ilmastokysymyksissä.
 EU-parlamenttivaalien loppusuoralla julkaistut kyselyt puolueiden kannatuksesta eri maissa kertovat, että voimasuhteet koko parlamentissa ovat muuttumassa.
 Saksalaiset vihreät voittivat selvästi, ja se voi painostaa myös Saksan hallitusta toimimaan EU:ssa ilmastomyönteisemmin.
 Sosiaalidemokraatit sahasivat siksakkia
 Vaalipäivänä nähtiin hurjaa vuoristorataa joidenkin parlamenttipuolueiden kannatuksessa, kun eri maiden tuloksia alkoi putkahdella.
 Esimerkiksi sosiaalidemokraatit näyttivät saavan vaalivoiton, vielä kun esimerkiksi Hollannin ja Maltan ovensuukyselyjä julkaistiin. Saksalaisten ennakkotulosten mukaan taas sikäläiset sosiaalidemokraatit kärsivät rökäletappion vihreille.
 Espanjassa sosialistit näyttävät rynnivän vaalivoittoon, kun taas Ranskassa koko puolue saattaa hävitä kartalta.
 Vaikka oikeistokonservatiivien EPP näyttäisi olevan yhä suurin puolue, se ei yltäisi enää yli neljännekseen paikoista. Suurimmassa EU-maassa Saksassa liittokansleri  Angela Merkelin  CDU säilyi kyllä maan suurimpana puolueena, mutta näytti kuitenkin häviävän vaalit.
 Vihreät taas rynnivät maan demareiden ohi, ja Saksan vihreiden kasvu vaikuttaa myös EU-parlamentin vihreisiin: puolue kasvaa selvästi nykyisestä 50 jäsenestä.
 Sitä vastoin keskustaliberaalinen ALDE kasvaisi lähinnä Ranskan presidentti Macronin Renaissance-listan tuomien uusien paikkojen vuoksi.
 Macronin lista näytti häviävän äärioikeistolaiselle  Marine Le Penin  Kansalliselle liittoumalle.
 Kenestä parlamentin kärkiehdokas?
 Uuteen parlamenttiin on tulossa aiempaa tasavahvempia ryhmiä. Hajanaisempi tilanne voi vaikuttaa esimerkiksi EU-komission valintaan.
 Koska selvää vaalivoittajaa ei näyttäisi ennakkotietojen perusteella olevan, parlamentissa tullaan käymään keskustelua esimerkiksi siitä, minkä puolueen kärkiehdokas asetetaan ehdolle komission puheenjohtajaksi.
 EU-parlamentti tekee enemmistöpäätöksiä, ja tulosten perusteella enemmistöjen muodostaminen vaikeutuu uudella, kesäkuussa alkavalla kaudella.
 Yksi kiinnostava tulos nähtiin Itävallassa. Siellä liittokansleri  Sebastian Kurzin  keskustaoikeistolainen kansanpuolue ÖVP näyttää saaneen äänistä 34,5 prosenttia ja kasvattaneen kannatustaan selvästi viime eurovaaleihin nähden.
 Vapauspuolue taas kärsi selvän tappion ja häviää 5,5 prosenttiyksikköä parlamenttivaaleihin verrattuna. Puolue  joutui vastikään eroamaan  Itävallan hallituksesta, kun sen johtaja  Heinz-Christian Strache  näytti kaksi vuotta sitten kuvatulla videolla lupaavan venäläiselle sijoittajalle valtion urakoita vastineena puolueensa tukemisesta.
 Äänestysvilkkaus näyttää myös nousseen viime vaaleista. Esimerkiksi Ranskassa äänestettiin vilkkaammin kuin 25 vuoteen EU-vaaleissa.
 Koko EU-alueen äänestysprosentti näytti iltakymmeneltä nousevan yli 50:n – Suomessa äänestysprosentti näytti nousseen hieman, mutta jää EU-keskiarvosta selvästi vajaaseen 43 prosenttiin.
 EU:n osalta tarkka äänestysprosentti saadaan vasta maanantaina, koska esimerkiksi italialaiset äänestävät puolilleöin.
 Alkuviikosta alkaa ryhmien muodostus
 Ryhmiä aletaan muodostaa heti ensi viikolla. Lähiaikoina nähdään esimerkiksi se, saavatko eri maiden kansallismieliset ja maahanmuuttokriittiset europarlamentaarikot tällä kertaa koottua yhteisen vahvan ryhmän.
 Parlamenttiin tulee myös aivan uusia puolueita. Esimerkiksi Britanniassa Brexit-puolue ja Ranskassa Macronin liberaaliryhmä Renessanssi ovat kumpikin saamassa parlamenttiin yli 20 paikkaa.
 Tiistai-iltana EU-maiden johtajat kokoontuvat epäviralliselle illalliselle Brysseliin täyttämään huippuvirkoja. Auki ovat komission puheenjohtajan, Eurooppa-neuvoston puheenjohtajan, Euroopan keskuspankin pääjohtajan ja ulkopoliittisen edustajan tehtävät.

Analyysi: Vanhojen puolueiden valta EU-parlamentissa horjuu, Euroopan-laajuinen vihreä aalto näkyy myös Suomessa


Summary: Perussuomalaisten kannatus jäi ennakoitua pienemmäksi.

Kokoomus nousi jälleen Suomen suurimmaksi europuolueeksi. Vuoden 2014 eurovaaleista laskua oli noin kaksi prosenttiyksikköä, mutta suurimman puolueen asema on 20,8 prosentin kannatuksella silti selvä.
 Kokoomus on ollut suurin puolue vuoden 1999 eurovaaleista lähtien. Puoluetta kannattelee sen koulutettu ja aktiivisesti äänestävä kannattajakunta, joka äänestää uskollisesti myös alhaisesta äänestysaktiivisuudesta kärsivissä eurovaaleissa.
 Lue lisää:   Tässä artikkelissa seuraamme vaali-iltaa hetki hetkeltä.
 Tällä kertaa eurovaaleissa äänestettiin viime eurovaaleja ahkerammin, mutta äänestysinto jäi silti vain 42,7 prosenttiin, kun huhtikuun eduskuntavaaleissa äänestysprosentti oli 72.
 Kaikki äänet saatiin Suomessa laskettua kello 23.17 mennessä.
 Toiseksi tullut vihreät saavutti historiansa parhaan tuloksen 16 prosentin kannatuksella. Vihreät kasvatti kannatustaan 6,7 prosenttiyksikköä edellisistä eurovaaleista. Tähän mennessä vihreiden paras eurovaalitulos on ollut 13,4 prosenttia äänistä vuonna 1999
 Myös SDP kasvatti kannatustaan vuoden 2014 eurovaaleihin verrattuna, mutta kolmas sija on pettymys juuri eduskuntavaaleissa suurimmaksi nousseelle puolueelle.
 Tulos oli pettymys myös perussuomalaisille. Puolue paransi kannatustaan hieman viime eurovaaleihin verrattuna, mutta eduskuntavaalien tulos ja  kannatuskyselyt  antoivat odottaa neljättä sijaa parempaa tulosta.
 Keskustan kannalta tulos jatkaa samaa karua linjaa kuin eduskuntavaaleissa. Kannatus putosi viime eurovaaleista yli 6 prosenttiyksikköä ja keskustan meppiryhmä kutistuu kolmesta kahteen.
 Vasemmistoliiton kannatus putosi 2,4 prosenttiyksikköä viime eurovaaleihin verrattuna, mutta puolue säilyttää paikkansa Euroopan parlamentissa.
 Vihreät on ainoa puole joka olisi saamassa yhden meppipaikan lisää. Vihreiden meppiryhmän koko nousee kahteen.
 Vihreät on kiinni myös niin kutsutussa brexit-paikassa, eli Britannian mahdollisen EU-eron jälkeen vapautuvassa europarlamentaarikon paikassa. Brexitin toteutuessa europarlamenttiin nousisi vihreiden  Alviina Alametsä .
 Vihreitä ja keskustaa lukuunottamatta puolueiden meppipaikkojen määrä pysyy ennallaan.
 Listan läpimenijöistä äänimäärineen näet alta:
 Lisää aiheesta:
 Tulospalvelu kertoo, miten Suomi äänesti eurovaaleissa

Tässä on eurovaalien tulos Suomessa: Vihreille historiallinen voitto, kokoomus suurin – nämä 13 ehdokasta pääsivät läpi


Summary: Molemmat jäivät varasijalle. Mirja Vehkaperä pettyi, Ruohonen-Lernerille tulos ei tullut yllätyksenä.

Istuvista europarlamentaarikoista varasijalle jäivät perussuomalaisten  Pirkko Ruohonen-Lerner  ja keskustan  Mirja Vehkaperä .
 Vehkaperä seurasi tuloslähetystä perheensä kanssa kotona Oulussa. Kun tulokset olivat selvillä, televisiokanava kääntyi nopeasti.
 – Olo on todella pettynyt. Tein niin paljon vaalityötä ja kuljin tuhansia kilometrejä. Nyt on vaihdettu kanava jääkiekolle, Vehkaperä kertoo.
 Hän ei osannut analysoida vielä tässä vaiheessa tarkemmin syitä putoamiseen.
 – Olen kuitenkin iloinen huikeasta äänimäärästäni, hän sanoo. Hän sai yli 36 000 ääntä.
 Mirja Vehkaperä ehti olla europarlamentissa vain noin vuoden, sillä hän  nousi sinne viime kesänä   Paavo Väyrysen  tilalle. Väyrynen palasi silloin eduskuntaan.
 Oulun vaalipiirin Vehkaperä on ollut kansanedustajana kolme kautta, mutta tänä vuonna hän ei ollut ehdolla eduskuntaan lainkaan vaan tavoitteli jatkoa europarlamentissa.
 "Europarlamentti on oravanpyörä"
 Ruohonen-Lerner aikoo keskittyä nyt läheisiin ja harrastuksiin. Martti Kainulainen / Lehtikuva
 Pirkko Ruohonen-Lerner ei yllättynyt tuloksesta.
 – Arvelin olevani viides ehdokkaistamme, mutta olinkin kolmas, joten siinä mielessä voin olla iloinen, Ruohonen-Lerner pohtii.
 Hänen mukaansa Brysselistä käsin on vaikea saada Suomessa näkyvyyttä, varsinkin jos ei ole aktiivinen somessa. Hän olisi myös kaivannut enemmän median huomiota.
 Neljää vuottaan Brysellissä Ruohonen-Lerner kuvaa raskaiksi.
 – Se on sellainen työ, joka imee ihmisestä kaikki mehut. Oravanpyörä suorastaan. Liukuhihnalta tulee jatkuvasti valtava määrä asioita, joihin on pakko ottaa kantaa äänestyksissä, joita täysistunnoissa on noin 5000 vuodessa. Sen lisäksi tulevat valiokuntaäänestykset. Olen hieman helpottunut, että nyt on aikaa muullekin kuin matkustamiselle ja mietintöjen lukemiselle.
 Hän aikoo nyt keskittyä kuntoiluun, lukemiseen, puutarhanhoitoon ja läheisten kanssa olemiseen.
 Ruohonen-Lerner oli perussuomalaisten kansanedustajana vuosina 2007–2015 Uudenmaan vaalipiiristä. Hänet valittiin jatkokaudelle myös vuoden 2015 eduskuntavaaleissa, mutta  hän siirtyi Euroopan parlamentin  jäseneksi  Sampo Terhon  noustua eduskuntaan.
 Myös vasemmistoliiton  Merja Kyllönen  putosi europarlamentista, mutta se ei ollut ihme. Hän ilmoitti jo ehdokkaaksi asettuessaan, ettei ota paikkaa vastaan, jos tulee valituksi.
 Ylen seurantajuttua vaaleista pääset  katsomaan tästä .
 Korjattu klo 23.08: Vehkaperä sai yli 36 000 ääntä, ei 82 000.

He putosivat europarlamentista: perussuomalaisten Pirkko Ruohonen-Lerner ja keskustan Mirja Vehkaperä – "Olo on pettynyt, käänsin jo kanavan jääkiekolle"


Summary: Uusia kasvoja suomalaismepeissä on noin noin puolet. Myös naisten ja miesten osuus jakautuu suunnilleen puoliksi.

Kun kaikki äänet oli laskettu, voidaan todeta, että Euroopan parlamentin saleihin lähtee monia tuoreita kasvoja. Eniten ääniä vaaleissa kahmivat  Eero Heinäluoma  (sd.),  Ville Niinistö  (vihr.) ja  Laura Huhtasaari  (ps.).
 Ville Niinistö, vihreät
 Ville Niinistö on kolmen kauden kansanedustaja, joka on kantanut myös ympäristöministerin salkkua. All Over Press / Jarno Kuusinen
 Turkulainen Ville Matti Niinistö on 42-vuotias vihreiden entinen puheenjohtaja. Hän oli  kansanedustaja  12 vuotta, mutta ei asettunut enää ehdolle tämän kevään vaaleissa.
 Niinistö oli vihreiden puheenjohtaja vuosina 2011–2017 ja ympäristöministeri vuosina 2011–2014.
 Niinistö on valtiotieteiden maisteri. Ennen eduskuntauraa hän työskenteli poliittisen historian tutkijana sekä Turun ylioppilaskunnan korkeakoulupoliittisena sihteerinä.  Niinistö osaa  suomea, ruotsia, englantia, saksaa ja venäjää.
 Niinistö luonnehtii itseään  sosiaaliliberaaliksi vihreäksi.  Hän on ilmastonmuutoksen torjunnan ja kestävän talouden ohella  korostanut muun muassa  koulutuksen, ihmisoikeuksien ja tasa-arvon tärkeyttä. Hän  on sanonut olevansa feministi .
 Niinistöllä on kaksi lasta, tyttö ja poika, Ruotsin vihreiden entisen puheenjohtajan  Maria Wetterstrandin  kanssa. Pariskunta erosi vuonna 2012. Presidentti  Sauli Niinistö  on  Ville Niinistön setä .
 Heidi Hautala, vihreät
 Heidi Hautala valittiin ensimmäistä kertaa europarlamenttiin jo yli 20 vuotta sitten. EU
 Oulussa syntynyt helsinkiläinen  Heidi Anneli Hautala  on 63-vuotias Vihreän liiton perustajajäsen ja pitkäaikainen europarlamentaarikko. Hän oli vihreiden puheenjohtaja vuosina 1987–1991 ja presidenttiehdokas vuosina 2000 ja 2006.
 Hautala valittiin ensi kertaa  eduskuntaan  vuonna 1991 ja europarlamenttiin vuonna 1995. Hän palasi välillä kotimaan politiikkaan ja oli muun muassa kehitysministeri. Hautala erosi hallituksesta  omistajaohjaukseen  liittyneen kohun vuoksi. Ministerikautta varjosti myös  kohu pimeän työn teettämisestä.
 Hän  on ollut europarlamentissa  muun muassa tasa-arvo- ja ihmisoikeusvaliokuntien puheenjohtaja, parlamenttiryhmänsä johtaja ja parlamentin varapuhemies. Parlamentin työtä seuraavan  Votewatchin mukaan  Hautala on vaikutusvaltaisin suomalaismeppi.
 Hautala on maa- ja metsätieteiden maisteri.  Ennen poliitikon uraa  hän oli muun muassa perustamassa Helsinkiin Suomen ensimmäistä kasvisravintolaa sekä toimitti mielipide- ja kulttuurilehtiä.  Hautala osaa  suomea, ruotsia, ranskaa, englantia ja saksaa.
 Hautala on  pyrkinyt edistämään erityisesti  ihmisoikeuksia, ilmastonmuutoksen torjuntaa, kestävää kehitystä ja hallinnon avoimuuden lisäämistä.
 Hautalalla on poika kuvataiteilija  J. O. Mallanderin  kanssa. Pariskunta erosi vuonna 1985.
 Eero Heinäluoma, SDP
 Eero Heinäluoma on toiminut muun muassa valtiovarainministerinä ja eduskunnan puhemiehenä. Yle
 Kokkolassa syntynyt helsinkiläinen Eero Olavi Heinäluoma on 63-vuotias pitkäaikainen  kansanedustaja , joka jättäytyi kevään vaaleissa eduskunnasta. Hän oli SDP:n puheenjohtaja vuosina 2005–2008.
 Heinäluoma nousi eduskuntaan vuonna 2003. Hän on toiminut muun muassa valtiovarainministerinä ja eduskunnan puhemiehenä.
 Koulutukseltaan Heinäluoma on ylioppilas. Hän on lisäksi opiskellut valtiotieteitä yliopistossa. Heinäluoma teki pitkän uran SAK:ssa, viimeksi sen johtajana vuosina 1996–2002. Vuonna 2002 hän siirtyi SDP:n puoluesihteeriksi.  Heinäluoma osaa  suomea, ruotsia ja englantia.
 Heinäluoma kannattaa  EU:n talous- ja turvallisuuspoliittista sekä ilmasto- ja ympäristöyhteistyötä yhteistyötä, mutta ei velkojen yhteisvastuullisuutta tai liittovaltiota. Hän haluaisi nostaa nykyistä enemmän esille myös muun muassa tasapainoista aluekehitystä, kuluttajansuojaa ja palkansaajien oikeuksia.
 Heinäluomalla on kolme lasta, kaksi tytärtä ja poika,  Satu Siitonen-Heinäluoman  kanssa. Siitonen-Heinäluoma  kuoli vuonna 2015 . Heinäluoma  meni viime vuonna naimisiin   Ayla Shakirin  kanssa. Heinäluoman esikoinen, 31-vuotias  Eveliina Heinäluoma  (sd) valittiin kevään vaaleissa  eduskuntaan .
 Miapetra Kumpula-Natri, SDP
 Miapetra Kumpula-Natri valittiin toista kertaa europarlamenttiin. Kimmo Brandt / AOP
 Vaasalainen  Miapetra Susanna Kumpula-Natri  on 47-vuotias  europarlamentaarikko.
 Kumpula-Natri valittiin europarlamenttiin vuonna 2014. Sitä ennen hän oli 11 vuotta  kansanedustaja.
 Kumpula-Natri on insinööri ja kauppatieteiden ylioppilas. Ennen kansanedustajaksi nousuaan hän työskenteli pääministeri  Paavo Lipposen  erityisavustajana.  Kumpula-Natri osaa  suomea, ruotsia, ranskaa, englantia ja venäjää.
 Kumpula-Natri kannattaa  vahvaa EU:ta.  EU:n pitää hänen mielestään  johtaa ilmastonmuutoksen vastaista työtä huolehtien samalla siitä, ettei se johda tulo- ja hyvinvointierojen kasvuun. Hän lupaa puolustaa muun muassa työntekijöiden reilua kohtelua ja haluaa unionin panostavan digitatalouteen.
 Kumpula-Natri on naimisissa  Pasi Natrin  kanssa. Heillä on  kaksi lasta , tytär ja poika.
 Laura Huhtasaari, perussuomalaiset
 Laura Huhtasaari tavoitteli myös presidenttiyttä edellisissä presidentinvaaleissa. Derrick Frilund / Yle
 Vilppulalaissyntyinen porilainen Laura Huhtasaari on 40-vuotias  kansanedustaja  ja perussuomalaisten varapuheenjohtaja. Hän oli puolueensa presidenttiehdokas viime vuonna.
 Kevään vaaleissa  eduskuntapaikkansa  uusinut Huhtasaari  on ilmoittanut  ottavansa europarlamentaarikon pestin vastaan, jos tulee valituksi.
 Huhtasaari on kasvatustieteiden maisteri sekä luokan-, uskonnon- ja erityisopettaja. Hän on saanut  ikävää julkisuutta  pro gradu -työtään koskevien plagiointipaljastusten takia.  Huhtasaari osaa  suomea, ruotsia ja englantia.
 Huhtasaari haluaa  purkaa EU:n integraatiota ja tehdä unionista itsenäisten valtioiden vapaakauppa-alueen. Perussuomalaiset aikovat toimia EU:ssa  yhdessä muiden kansallismielisten puolueiden kanssa , jotta valtiot saisivat itse päättää muun muassa ulko- ja turvallisuuspolitiikastaan, rahapolitiikastaan ja maahanmuuttopolitiikastaan.
 Huhtasaari haluaa  rajoittaa maahanmuuttoa, uskoo Raamatun  luomiskertomukseen  ja  vastustaa nykyajan länsimaista  feminismiä.
 Huhtasaari  on naimisissa   Teemu Lämsän  kanssa. Heillä on kaksi tytärtä.
 Teuvo Hakkarainen, perussuomalaiset
 Teuvo Hakkarainen on tuomittu kiihotuksesta kansanryhmää vastaan kirjoitustensa johdosta. Jarno Kuusinen / AOP
 Viitasaarelainen  Teuvo Mauno Kalervo Hakkarainen  on 59-vuotias kolmannen kauden  kansanedustaja .
 Hakkarainen  sanoi ennen vaaleja STT:lle,  että hän aikoo ”näillä näkymin” lähteä europarlamenttiin, jos tulee valituksi.
 Hakkarainen on käynyt  peruskoulua . Ennen eduskuntauraa hän työskenteli sahurina  perheyrityksessä .  Hakkarainen on ilmoittanut  kielitaidokseen suomen kielen.
 Hakkarainen haluaisi , että EU muuttuisi jälleen tulliliitoksi ja lainsäädäntövalta palautettaisiin kansallisvaltioille. Hän myös rajoittaisi maahanmuuttoa.
 Hakkarainen  on tuomittu oikeudessa  kokoomuslaisen kansanedustajan  Veera Ruohon  seksuaalisesta ahdistelusta ja pahoinpitelystä. Lisäksi hän on saanut  muslimeja koskeneen kirjoituksensa takia  tuomion kiihotuksesta kansanryhmää vastaan. Kohuja on noussut myös Hakkaraisen  alkoholinkäytöstä  sekä  hänen kakkosasunnoksi vuokramastaan saunasta .
 Petri Sarvamaa, kokoomus
 Petri Sarvamaa kannattaa Suomen Nato-jäsenyyttä. Mathieu Cugnot / EP
 Joensuussa syntynyt helsinkiläinen  Petri Ilari Sarvamaa  on 48-vuotias europarlamentaarikko.
 Hän nousi europarlamenttiin  vuonna 2012  varasijalta  Ville Itälän  ja  vuonna 2014   Alexander Stubbin  tilalle.  Votewatchin mukaan  Sarvamaa on toiseksi vaikutusvaltaisin suomalaismeppi.
 Sarvamaa on  valtiotieteiden kandidaatti.  Ennen siirtymistään politiikkaan hän työskenteli toimittajana Yleisradiossa.  Sarvamaa osaa  suomea, ruotsia, ranskaa, englantia ja saksaa.
 Sarvamaa haluaa  tiivistää EU:n yhteistyötä muun muassa puolustuspolitiikassa ja ilmastonmuutoksen torjunnassa sekä turvallisuus- ja maahanmuuttopolitiikassa. Hän pyrkii myös edistämään suomalaisen ruoantuotannon kannattavuutta ja olisi valmis jäädyttämään EU-rahan käytön niissä jäsenmaissa, jotka eivät toimi unionin yhteisten arvojen mukaisesti. Sarvamaa kannattaa  Suomen liittymistä  sotilasliitto Natoon.
 Sarvamaa on naimisissa  Sari Helinin  kanssa. Heillä on kaksi lasta, tyttö ja poika. Sarvamaalla on aiemmasta liitosta kolme lasta, kaksi poikaa ja tytär.
 Henna Virkkunen, kokoomus
 Henna Virkkunen valittiin nyt Euroopan parlamenttiin toiselle kaudelleen. Jarno Tiihonen / Yle
 Joutsassa syntynyt ja Alavudella sekä Jyväskylässä kasvanut  Henna Maria Virkkunen  on 46-vuotias  europarlamentaarikko .
 Hänet valittiin europarlamenttiin vuonna 2014. Sitä ennen hän oli  kansanedustaja  seitsemän vuotta. Virkkunen on toiminut kuntaministerinä ja opetusministerinä. Hän oli kokoomuksen varapuheenjohtaja ennen siirtymistään europarlamenttiin.
 Virkkunen on filosofian lisensiaatti. Ennen poliitikon uraa hän oli toimittaja, viestinnän suunnittelija ja tutkija.  Virkkunen osaa  suomea, ruotsia, englantia ja tanskaa.
 Virkkunen haluaa EU:ssa panostaa  muun muassa yrittäjyyteen, investointeihin, energiaunioniin, digitaalisiin sisämarkkinoihin, koko Eurooppaa hyödyttäviin liikenneyhteyksiin ja ilmastonmuutoksen torjuntaan. Hän tiivistäisi unionin turvallisuus- ja puolustusyhteistyötä ja kannattaa Suomen liittymistä Natoon.
 Virkkunen  on naimisissa   Matti Mäkisen  kanssa. Heillä on poika.
 Sirpa Pietikäinen, kokoomus
 Sirpa Pietikäinen on toiminut europarlamentaarikkona reilun kymmenen vuoden ajan. Yle
 Parikkalasta kotoisin oleva 60-vuotias  Sirpa Maria Pietikäinen  on ollut  europarlamentaarikko  vuodesta 2008 lähtien.
 Pietikäinen nousi eduskuntaan vuonna 1983 ja oli 1990-luvun alussa ympäristöministeri. Vuonna 2003 Pietikäinen vetäytyi vaaleista  jäätyään kiinni  törkeästä rattijuopumuksesta. Hän nousi EU-parlamenttiin vuonna 2008, kun  Alexander Stubb  siirtyi ulkoministeriksi.
 Pietikäinen on kauppatieteiden maisteri.  Hän osaa  suomea, ruotsia, ranskaa ja englantia.
 Pietikäinen haluaa edistää  EU:ssa muun muassa finanssisektorin valvontaa, koulutusta ja tutkimusta etenkin vihreässä liiketoiminnassa, avoimuutta, kansalaisten vaikuttamismahdollisuuksien lisäämistä, kestävää kehitystä ja ympäristöpolitiikan ottamista EU:n ulkopoliittiikan keskiöön.
 Pietikäisen  elämänkumppani  on  Tapio Määttä .
 Elsi Katainen, keskusta
 Elsi Katainen tuli Hannu Takkulan tilalle edellisessä Eurooopan parlamentin kokoonpanossa. Jarno Kuusinen / AOP
 Niiraisissa syntynyt ja Pielavedellä asuva  Elsi Kaarina Katainen  on 52-vuotias  europarlamentaarikko.  Hän nousi runsas vuosi sitten EU-parlamenttiin varapaikalta, kun  Hannu Takkula  siirtyi  toisiin tehtäviin .
 Sitä ennen Katainen oli  eduskunnassa  11 vuotta.
 Katainen on agrologi ja ammatillisten aineiden opettaja. Hän on työskennellyt muun muassa maaseudun kehityshankkeissa ja opettajana. Perheellä on lypsykarjatila.  Katainen osaa  suomen lisäksi ruotsia ja englantia.
 Katainen  pitää EU:ssa tärkeänä  muun muassa työtä maatalouden, tasapainoisen aluekehityksen ja kansainvälisen kaupan hyväksi. Hän kannattaa yhteistyötä myös ilmastonmuutoksen torjunnassa, pakolaiskysymyksissä ja terrorismin ehkäisyssä.  Lainsäädännön yksityiskohdista  pitäisi hänen mielestään kuitenkin päättää kansallisesti lukuun ottamatta maahanmuutto- ja kauppapolitiikkaa.
 EU:n rahoituksen ehtona pitäisi hänen mielestään olla se, että jäsenmaa noudattaa yhteisiä arvoja.
 Katainen on naimisissa  Petri Kataisen  kanssa. Heillä on kaksi lasta, tytär ja poika.
 Mauri Pekkarinen, keskusta
 Mauri Pekkarisella on takanaan mittava kansanedustajaura. Jussi Nukari / Lehtikuva
 Kinnulassa syntynyt jyväskyläläinen  Reijo Mauri Matias Pekkarinen  on 71-vuotias entinen  kansanedustaja . Hän oli eduskunnassa kymmenen kautta, mutta ei enää asettunut ehdolle kevään vaaleissa.
 Hän on toiminut elinkeinoministerinä, kauppa- ja teollisuusministerinä sekä sisäministerinä.
 Pekkarinen on yhteiskuntatieteiden maisteri. Ennen kansanedustajan uraa hän toimi  erilaisissa tehtävissä  keskustassa, muun muassa työvoimaministerin ja sisäasiainministerin poliittisena sihteereinä.  Pekkarinen osaa  suomea, ruotsia, englantia ja saksaa.
 Pekkarinen haluaa , että EU vapaakaupan ohella turvaa demokratiaa ja ihmisoikeuksia, torjuu kansainvälistä rikollisuutta, patoaa hallitsematonta maahanmuuttoa, tiivistää puolustusyhteistyötä ja rahoittaa maakuntia, maataloutta ja tutkimusta. Pekkarinen ei halua, että EU:n integraatiota syvennetään.
 Pekkarisella on   Raija -vaimonsa kanssa neljä lasta, kaksi poikaa ja kaksi tytärtä.
 Nils Torvalds, RKP
 Nils Torvalds oli RKP:n presidenttiehdokas edellisissä presidentinvaaleissa.  Derrick Frilund / Yle
 Tammisaaressa syntynyt helsinkiläinen  Nils Ole Hilmer Torvalds  on 73-vuotias  europarlamentaarikko .  Hän pääsi  varasijalta europarlamenttiin vuonna 2012, kun  Carl Haglund  siirtyi RKP:n puheenjohtajaksi. Torvalds oli RKP:n presidenttiehdokas viime vuonna.
 Torvalds opiskeli  Helsingin yliopistossa oikeustiedettä, mutta teki lopputyön Moskovassa taloustieteessä. Nuorena hän oli aktiivisesti mukana opiskelijapolitiikassa. Hän liittyi kommunistiseen puolueeseen SKP:hen vuonna 1969, mutta erosi vuonna 1982.
 Torvalds työskenteli Yleisradiossa vuodesta 1982 lähtien ja jäi eläkkeelle vuonna 2008.  Torvalds osaa  ruotsia, suomea, englantia, saksaa ja venäjää.
 Torvalds sanoo työskentelevänsä  EU:ssa kunnianhimoisemman ilmastopolitiikan puolesta. Hän pitää tärkeinä myös yhteistyötä muun muassa turvallisuuskysymyksissä sekä tutkimus- ja innovaatiopolitiikassa.  Hän on saanut tunnustusta  Suomen hiilinielujen merkityksen selventämisestä EU:ssa.  Torvalds kannattaa  Suomen liittymistä Natoon.
 Torvalds on naimisissa  Sinikka Joutsalmi-Torvaldsin  kanssa. Nils Torvaldsilla on viisi lasta, neljä poikaa ja tytär ensimmäisen vaimonsa  Anna Torvaldsin  kanssa. Yksi lapsista on  Linux-käyttöjärjestelmän kehittäjä   Linus Torvalds .
 Silvia Modig, vasemmistoliitto
 Silvia Modig putosi eduskunnasta huhtikuun eduskuntavaaleissa. Nella Nuora / Yle
 Anna Silvia Modig  on 46-vuotias entinen kansanedustaja Helsingistä, joka  ei onnistunut uusimaan  paikkaansa kevään eduskuntavaaleissa. Hän oli  kansanedustaja  kaksi kautta.
 Modig on  koulutukseltaan  ylioppilas. Hän on toimittaja ja on työskennellyt muun muassa Yleisradiossa.  Modig osaa  suomea, ruotsia ja englantia.
 Modigin mukaan  hänestä teki poliitikon nuoruusvuosien toiminta yhteisöllisessä Oranssi Asunnot Oy:ssä. Hän on kertonut olleensa nuorena syrjäytymisvaarassa ja saaneensa tuolloin tuomion törkeästä rattijuopumuksesta ja ajokortitta ajosta.
 Modig haluaa EU:ssa panostaa  muun muassa ihmisoikeuksien puolustamiseen sekä työhön ilmastonmuutoksen, veronkierron ja äärioikeiston nousun sekä köyhyyden ja eriarvoisuuden torjumiseksi.
 Lisää eurovaaleista:
 Ylen tulossivulle pääset tästä
 Eurovaalien oleellisimmat sisällöt löydät täältä

Tällaisia ovat Suomen uudet europarlamentaarikot: Sahuri, ex-kommunisti, karjatilallinen...


Summary: Suomen nuori jääkiekkomaajoukkue voitti Kanadan. Artikkelin pääkuvaa klikkaamalla pääset katsomaan, kuinka Helsinki juhlii.

Huh-huh!  Kultaa tuli !
 Nyt uidaan Mantan altaalla ja patsas on jo kukitettu. Kansa huutaa  Marko Anttilan  nimeä ja meteli Helsingin keskustassa on hirmuinen.
 Paikalla on toimittajamme Tuulia Thynell. Hän välittää riehakkaat tunnelmat suorassa Areena-striimissä kotiisi.
 Toimittajamme mukaan paikalle saapui muutamassa hassussa minuutissa heti ottelun jälkeen satoja ihmisiä. Salosta saapuneet kaverukset lupasit, että juhlat jatkuvat kaksi päivää, kun huomenna otetaan joukkue vastaan.
 Ensimmäisiä juhlijoita tavoitettiin Mannerheimintieltä, baari Virgin Oilin edestä. Axel Lindvall ja Eemeli Niemi sanoivat, että he aikovat mennä torille juhlimaan.
 – Kyllä mestaruuden ratkaisi tahto, Lindevall sanoi.
 Lindevall viittasi siihen, että Suomi kisoissa suhteellisen nimettömällä joukkueella kisoissa. Muilla joukkueilla oli Suomea enemmän NHL-pelaajia joukkueissa.
 Lindevall ja Niemi sanoivat, etteivät he tiedä, aikovatko uida altaassa.
 – Tässä ei vielä tiedä, mitä ilta tuo tullessaan. Mulla on kyllä speedot mukana, Niemi nauroi.
 Helsingissä poliisi on varautunut jääkiekon maailmanmestaruuteen pestaamalla lisäpoliiseja töihin, kun taas muissa isoissa kaupungeissa mennään tavallisella miehityksellä.
 Suomi pelasi edellisen kerran MM-kullasta vuonna 2016 ja hävisi – juuri Kanadalle, maalein 0–2. Tänään Suomi teki revanssin ja voitti maalein 3–1.
 Presidentti Sauli Niinistö kiitti MM-joukkuetta tuoreeltaan, kuvaten tekoa uskomattomaksi.
 Lue myös:   Kevin Lankinen tekee tahtomattaan erikoista leijonahistoriaa MM-finaalissa.

Katso suorana kultajuhlia Helsingin Kauppatorilta – suihkulähteessä uidaan jo!


Summary: Eurovaalien äänikuninkaaksi nousi SDP:n konkaripoliitikko Eero Heinäluoma lähes 130 000 äänellä.

Kello on melkein iltakahdeksan.
 Tunnelma SDP:n vaalivalvojaisissa ravintola Virgin Oilissa Helsingin keskustassa on odottava.
 Eurovaalien ennakkoäänestyksen tulos on pian selvillä.
 Puolue toivoo pitävänsä kaksi paikkaa, kolmeen paikkaan ei uskalleta ainakaan voimallisesti uskoa.
 Ravintolan punaisten valojen hämyssä enakkoääniä odottaa myös  Eero Heinäluoma . Hän on SDP:n eurovaaliehdokas, kansanedustajakin pitkän uran tehnyt entinen eduskunnan puhemies.
 Ennakkoäänet tulevat.
 Heinäluoma liikuttuu. Hän on ennakkoäänten perusteella koko maan ääniharava noin 70 000 äänellä.
 – On tämä huikea tunne ennakkoäänten perusteella. En olisi ikinä arvannut tällaista lukemaa. Palaute oli kyllä Suomea kiertäessäni tosi hyvä ja positiivinen, Heinäluoma summaa tunteitaan.
 Eero Heinäluoma halaa tytärtään Eveliina Heinäluomaa SDP:n vaalivalvojaisissa. Marja Väänänen / Yle
 Heinäluoma myöntää, että äänipotti vetää konkarinkin hiljaiseksi.
 – Se on huikean paljon enemmän kuin ikinä saatoin odottaa. Kyllä siinä tunteet tulevat pintaan. Kun ihmiset tulevat näin tukemaan, pitää myös olla valmis laittamaan itsensä likoon.
 SDP sijoittuu ennakkoäänissä toiseksi 16,7 prosentin ääniosuudella. Jos tulos pitää loppuun saakka, SDP:n meppimäärä nousee kolmeen.
 Isä ja tytär halaavat: "Olen valtavan iloinen"
 Eero Heinäluoman tytär  Eveliina Heinäluoma  odottaa, että voi ojentaa Heinäluomalle kukkakimpun.
 – Olen todella iloinen Eeron puolesta. Tämä tulos kertoo siitä, että Eerolla on vankka kannattajakunta ympäri Suomen, hän sanoo.
 Kukkakimppu vaihtaa omistajaa, isä ja tytär halaavat useaan otteeseen.
 Joanna Ahola ja Tuulia Pitkänen eivät yllättyneen Heinäluoman äänisaaliista. Marja Väänänen / Yle
 Lavan liepeillä on kaksi nuorta demaria,  Joanna Ahola  ja  Tuulia Pitkänen .
 – Heinäluoman kärkisija ei tullut yllätyksenä. Hän on valtakunnallisesti erittäin tunnettu poliitikko, entinen puhemies ja pitkän linjan poliitikko. Todella vaikuttava äänimäärä hänellä, sanoo Pitkänen, joka on itsekin eurovaaliehdokas.
 Demareissa tulee hetkeksi hiljaista, kun vihreät menevät Ylen ennusteessa sen ohi.
 Pikkuhiljaa alkaa myös valjeta, ettei SDP saa kolmatta paikkaa europarlamenttiin.
 Äänimäärä veti Eero Heinäluoman hiljaiseksi. Marja Väänänen / Yle
 Eero Heinäluomalla riittää silti onnittelijoita. Häntä kätellään ja halataan. Mediat haluavat haastatteluja.
 Heinäluoma odottaa lavan vieressä.
 – Syke alkaa pikkuhiljaa laskea. Kyllä tämä jännittää, kun ei ole aiempaa taustaa eurovaaleissa, hän myöntää.
 Hän naurahtaa jännittävänsä myös jääkiekon MM-finaalia.
 Heinäluoma sanoo, että on myös helpottunut tuesta "rakentavalle EU-politiikalle". On ollut toisiakin ääniä, hän huokaa.
 Heinäluoma näyttää viittavan EU-kriittisiin.
 Sitten hänet huudetaan lavalle. "Eero, Eero, Eero!" yleisö huutaa. Heinäluoman äänimäärä on noussut jo pitkälti yli 100 000:n.
 Pian hän nousee lavalle aplodien saattelemana. Hän kutsuu lavalle tukijoukoistaan muun muassa vaimonsa  Ayla Shakirin  ja tyttärensä Eveliina Heinäluoman ja kiittää heitä.
 Myös puolueen puheenjohtaja  Antti Rinne  nousee lavalle. Hän kiittää Eero Heinäluomaa.
 Laskeuduttuaan lavalta Rinne jää juttelemaan vaalivalvojaisväen kanssa.
 – Aivan upea tulos. Osoittaa sen, että Eero Heinäluomalla on kansan keskuudessa luottamusta. Odotin kovaa tulosta ja hyvä tulos tuli, hän sanoo Ylelle.
 SDP:n puheenjohtaja Antti Rinne ja puolueen toinen läpimenijä EU-parlamenttiin Miapetra Kumpula-Natri iloitsevat vaalituloksesta. Marja Väänänen / Yle
 Rinne on antanut ymmärtää, että Suomen EU-komissaariehdokkaaksi pitäisi valita nainen.
 – SDP miettii kokonaisvaltaisesti, mikä on tulevaisuuden ja suomalaisen yhteiskunnan näkökulmasta ja tasa-arvon näkökulmasta tärkeitä asioita. Ei tämä vaalitulos sinällään sitä muuta mihinkään.
 Eero Heinäluoman äänisaalis on kivunnut jo yli 120 000:een.
 Eero Heinäluoma yllättyi äänisaalistaan. Hän sai noin 130 000 ääntä. Marja Väänänen / Yle
 SDP:n toinen läpimenijä on  Miapetra Kumpula-Natri . Hän saamassa lähes 70 000 ääntä.
 Hän vakuuttaa olevansa onnellinen Heinäluoman puolesta.
 Hän ja Heinäluoma ovat tuttuja pitkältä ajalta.
 – Hän oli aikanaan eduskuntaryhmän puheenjohtaja ja minä varapuheenjohtaja. Meillä on hyvä yhteistyö.
 Mohamed Shimer ja Topi Kytölehto uskovat, että kansaan vetoaa Eero Heinäluoman kokemus. Marja Väänänen / Yle
 Vaalivalvojaisissa  Topi Kytölehto  ja  Mohamed Shimer  seuraavat Ylen vaalilähetystä.
 Kytölehto pitää Heinäluoman äänimäärää häikäisevänä.
 – Näköjään meidän kannattajakunta saadaan hereille sillä, että on kokenut poliitikko ja on asiantuntemusta taustalla, Kytölehto sanoo.
 – Heinäluoma on puolueessa arvostettu poliitikko, säestää Shimer.
 "Vietän reissu-Lassen elämää"
 Kello on kymmenen illalla. Väki vaalivalvojaisista alkaa hiljalleen vähentyä, ehkä katsomaan jääkiekkoa.
 Myös Heinäluoma tekee lähtöä. Suunta on kotiin.
 – Lähden kotiin, koska tässä on ollut tosi rankat neljä viikkoa ja huomennakin on edessä työtehtäviä. Nyt ei ole vielä juhlan paikka.
 Heinäluoma sanoo pitävänsä kodin Suomessa.
 – Se on tärkeää läheisteni kannalta. Käyn siellä [Brysselissä] vähän reissu-Lassen elämää viettämässä. Kaiken ajan, mikä on mahdollista, vietän kyllä Suomessa.
 Hän sanoo tiedostavansa, että kahdessa maassa asuminen on työlästä.
 – Uskon, että siitäkin selvitään.
 Heinäluoma suuntasi vaalivalvojaisista kotiin iltakymmenen jälkeen. Maanantaina on edessä töitä ja takana on rankka viikko. Marja Väänänen / Yle
 Heinäluoma ei tunnu pääsevän lähtemään. Vaalivalvojaisten väellä on asiaa, samoin mediaa haluaa vielä viimeisiä haastatteluja.
 Lopulta Heinäluoma pääsee lähtemään. Yhdessä vaimonsa Ayla Shakirin kanssa.
 SDP:n kannatus eurovaaleissa on 14,6 ja puolue saa parlamenttiin kaksi paikkaa.

"Eero, Eero, Eero!" Liikuttunutta ääniharavaa onniteltiin pitkin iltaa – "En olisi ikinä arvannut tällaista lukemaa"


Summary: NYU Shanghain lukuvuosimaksu on reilut 50 000 dollaria, mutta aina ulkomailla opiskelu ei vaadi paksua lompakkoa.

Melko tarkasti vuosi sitten  Linda Tervaniemi  painoi valkolakin päähänsä. Edessään hänellä oli välivuosi, mutta mielessä vakaa suunnitelma päästä opiskelemaan huippuyliopistoon Yhdysvaltoihin.
 Edellinen vuosi oli ollut kova paikka, sillä alppihiihtoa koko ikänsä harrastanut Tervaniemi joutui loukkaantumisen takia lopettamaan rakkaan harrastuksen, josta oli tulossa kovaa vauhtia ammatti. Sitä kautta olisikin avautunut ilmainen tie unelmien opiskelupaikkaan rapakon toiselle puolelle.
 – Itkin monta kuukautta joka ilta, hän muistelee.
 Linda Tervaniemelle on ollut aina selvää, että hän lähtee ulkomaille.  Eeva Kuivas / Yle
 Tervaniemi kirjoitti tapauksesta esseen, joka oli myötävaikuttamassa opiskelupaikan saamiseen New Yorkin yliopiston NYU:n Shanghain kampukselta. Vapaaehtoinen essee kuului yhtenä osana Tervaniemen kouluhakemukseen.
 Viime aikoina on puhuttu  kiinalaisten opiskelijoiden saapumisesta Suomeen . Ensi syksynä 20-vuotias rovaniemeläisnainen kuitenkin muuttaa Kiinaan, missä vessanpöntöt on korvattu rei’illä lattiassa ja omaa vessapaperia saa kantaa jatkuvasti mukana.
 Isä on sanonut, että on valmis vaikka kauppaamaan munuaisensa, jotta saamme rahat kasaan.  Linda Tervaniemi
 Tervaniemi ei ole ainut suomalaisnuori, joka aloittaa opintonsa ensi syksynä ulkomailla. Maailmalle-nettisivuston mukaan tutkintonsa ulkomailla suorittavien suomalaisten määrä on  tuplaantunut kymmenessä vuodessa . Edellisenä lukuvuonna (2017–2018) ulkomailla tutkintoa suorittavia  Kelan opintotuen saajia oli 9580 .
 Opetushallituksen selvityksen mukaan ulkomaille opiskelemaan hakeutuminen johtuu nuorilla  halusta asua ulkomailla, saada uusia kokemuksia sekä mahdollisuudesta kansainväliseen uraan .
 Kielikurssilta koulunpenkille
 Alppihiihtoharrastus kuljetti Linda Tervaniemeä jo nuorena Itävaltaan, Italiaan ja Saksaan. Lisäksi perhe on matkustanut vuosittain Eurooppaan sekä Yhdysvaltoihin. Tervaniemelle onkin ollut aina selvää, että hän lähtee ulkomaille.
 Linda Tervaniemen vinkit ulkomaille opiskelemaan halajavalle 1. Perehdy kulttuuriin 2. Esitä kysymyksiä paikalliselle esimerkiksi somen kautta 3. Ota selvää kriteereistä ja missä kokeita voi suorittaa 4. Selvitä paljonko kouluun kuluu rahaa ja mieti miten rahoitat opinnot 5. Pysy avoimin mielin
 Tervaniemi hakeutui jo välivuotenaan New Yorkiin kielikurssille, joka valmensi opiskelupaikan saamiseen Yhdysvalloista. Kurssilla oppilaat suorittivat muun muassa englannin kielen kokeen sekä  yliopistoihin vaadittavat ACT-tasokokeen , jossa tarkastellaan lukemista, matematiikkaa, luonnontieteitä ja englannin kieltä.
 NYU tarvitsi hakevilta opiskelijoilta lisäksi suosittelukirjeitä. Yhden kirjoitti entinen alppivalmentaja, toisen matematiikan opettaja ja kolmannen lukioaikainen opinto-ohjaaja. Opolle amerikkalaistyylisen suosituksen kirjoittaminen oli uusi asia.
 – Häntä vähän pelotti kirjoittaa sitä, kun tulevaisuuteni oli osaltaan hänen käsissään.
 Mutta hyvin kävi. Helmikuussa Tervaniemi sai tiedon, että hänet oli hyväksytty opiskelemaan NYU:n Shanghain oppilaitokseen.
 Munuaista kauppaamaan
 Nyt Linda Tervaniemi on uuden ongelman edessä. Toisin kuin Suomessa, ulkomailla korkeakouluopiskelusta joutuu usein maksamaan. Tervaniemen tapauksessa lukuvuosimaksu on reilut 50 000 dollaria. Koulu maksaa siitä stipendinä puolet, mikäli hänen arvosanansa pysyvät hyvänä. Oma puolikaskin on vielä täysi kysymysmerkki.
 Haluamme kannustaa nuoria siihen, ettei kannata ainakaan kalleuden pelossa jättää haavetta toteuttamatta.  Sanna Heliövaara
 Tervaniemi on yrittänyt saada rahoitusta muun muassa Rovaniemen kaupungilta ja Finnairilta, onhan hän Aasiassa elävä mainos suoraan Lapista kertoessaan taustastaan. Toistaiseksi häntä ei ole kuitenkaan onnistanut.
 Hänellä on takataskussaan kaksi muutakin vaihtoehtoa. Ottaa pankista lainaa tai lainata rahat yrittäjänä toimivalta isältään.
 – Isä on sanonut, että on valmis vaikka kauppaamaan munuaisensa, jotta saamme rahat kasaan, Tervaniemi nauraa.
 Huhtikuussa Linda Tervaniemi pääsi tutustumaan Shanghaihin voitettuaan matkan tulevaan kouluunsa. Marcos Brisson
 Opetushallituksen vastaava asiantuntija  Sanna Heliövaara  vakuuttaa, ettei ulkomailla opiskeluun tarvitse välttämättä suurta rahapussia. Euroopassa on maita, joissa suomalaisten ei tarvitse maksaa lainkaan lukukausimaksuja. Toisissa EU-maissa maksut ovat muutamista sadoista tuhansiin euroihin riippuen alasta ja korkeakoulusta.
 Yleiset elinkustannukset sen sijaan riippuvat paljon siitä, mihin päin maailmaa päättää muuttaa. Miljoonakaupungissa vuokra ja muut kustannukset kasvavat helposti isoiksi.
 – Haluamme kannustaa nuoria siihen, ettei kannata ainakaan kalleuden pelossa jättää haavetta toteuttamatta. Varmasti löytyy taloudellisesti hyvä vaihtoehto, Heliövaara sanoo.
 Neljät paperit
 Sanna Heliövaara myöntää, että joissakin tilanteissa voi olla kannattavaa maksaa opinnoista enemmän ja käydä tunnettu oppilaitos tai saada työllistävä tutkinto, jolla on opintojen jälkeen paljon painoarvoa.
 – Se voi olla jopa valttikortti työllistymiseen.
 Kela myöntää opintotukea myös ulkomaille . Ulkomailla opiskelevalla on myös oikeus  korotettuun opintolainaan . Lisäksi opintoja voi rahoittaa esimerkiksi apurahalla.
 Linda Tervaniemi ei tunne vielä ketään Shanghaista, mutta luottaa saavansa kavereita koulusta. Eeva Kuivas / Yle
 Linda Tervaniemen isälle on tärkeää, että ainokainen lapsi saa maailman parhaan koulutuksen. Mikäli Tervaniemi opiskelee koulussa myös maisteriohjelman, saa hän valmistuessaan neljät paperit: niin kandidaatin kuin maisterinkin todistuksen Kiinasta ja Yhdysvalloista. Lisäksi hän puhuu sujuvasti kiinaa, onhan se edellytyksenä koulusta valmistumiseen.
 Vaikka Tervaniemen ylioppilastodistuksessa oli useita kiitettäviä arvosanoja, voi ulkomaiseen kouluun päästä vaikkei olisi kympin tyttö.
 – Tykkään siitä, että ulkomailla heitä kiinnostaa myös ihminen. Suomessa lähetän paperit, he katsovat että sain äidinkielestä C:n ja vastaavat, että katsotaan joskus toiste.
 Tulevissa opinnoissa hän hyppää kovaan joukkoon. Vain  noin 2,7 prosenttia hakijoista  sai Shanghain kampukselta opiskelupaikan.
 Kampuksen toinen suomalainen
 Keväällä Linda Tervaniemellä kävi hyvä tuuri. Hän voitti nimittäin arvonnassa, jossa 150 hyväksyttyä oppilasta kustannettiin Shanghaihin tutustumaan tulevaisuuden opinahjoon.
 Matkan aikana hän pääsi muun muassa tapaamaan tulevia opiskelutovereitaan, seuraamaan oppituntia, keskustelemaan opettajien kanssa ja näkemään asuntolan, jossa viettäisi tulevat neljästä kuuteen vuotta. Hän oppi, että kampuksella opiskeli aiemmin toinen suomalainen, mutta tämä lopetti opintonsa muutaman kuukauden jälkeen. Tervaniemi ei kuitenkaan ole oppilaitoksessa ainut suomalainen, sillä kampuksella työskentelee suomalainen professori.
 Sanna Heliövaaran vinkit ulkomaanopinnoista unelmoivalle 6. Varaa aikaa selvittelyyn 7. Muista kriittisyys kun luet mainoksia oppilaitoksista 8. Vertaile eri kohdemaa- ja oppilaitosvaihtoehtoja 9. Älä jää pohdintojesi kanssa yksin vaan ota yhteyttä esimerkiksi opinto-ohjaajaan 10. Lähde rohkeasti maailmalle kokeilemaan siipiäsi
 Hyppäys 62 000 asukkaan Rovaniemeltä 26 miljoonan ihmisen kaupunkiin vaikuttaa hieman jännittävän Tervaniemeä. Lapissa hän on tottunut luonnon läheisyyteen. Kaupungin tasaisuus tuli järkytyksenä.
 – En ole ajatellut olevani metsäihminen. Siellä ei kuitenkaan ollut yhtään ylä- tai alamäkeä. Ajattelin, että apua, enkö pääse juoksemaan metsään, Tervaniemi muistelee.
 Myös ilmansaasteet hirvittävät puhtaaseen ilmaan tottunutta naista. Shanghaissa ilmassa oli niin paljon saastetta, ettei aurinkoa näkynyt koko vierailun aikana. Ne kulkeutuivat rannikon tehdaskaupungista.
 Yhteisvaikutus astman kanssa mietityttää.
 – Jännittää, että lähden juoksemaan, yhtäkkiä tulee hirveä tuulahdus huonoa ilmaa ja kuolen matkalle, hän naurahtaa.
 Kotiin jouluksi
 Vaikka Linda Tervaniemi oli kuvitellut lähtevänsä opiskelemaan Yhdysvaltoihin, ei yllätyslähtö Kiinaan harmita. Itse asiassa hän olisi ollut valmis lähtemään vaikka Arabiemiirikuntien pääkaupunkiin Abu Dhabiin, mutta hänen vanhemmilleen se oli jo liikaa.
 – He vetivät siihen viivan, sanoivat etteivät uskalla päästää tyttöä yksin sinne.
 Linda Tervaniemi ei vielä osaa kiinaa, mutta sen oppiminen on edellytys koulusta valmistumiseen. Eeva Kuivas / Yle
 Äkkiseltään voisi ajatella, että nuori nainen tuntisi olonsa orvoksi lähtiessään miljoonakaupunkiin maailman toiselle laidalle ilman perhettä ja ystäviä. Tervaniemeä se ei kuitenkaan häiritse. Hän luottaa saavansa kavereita koulusta.
 Perhe ja nykyiset ystävät ovat sen sijaan Skype-yhteyden päässä. Tarkoitus on myös vierailla kotimaassa ainakin viiden viikon pituisella joululomalla. Parin kuukauden kesäloma saattaa sen sijaan vierähtää tutkien itäistä maailmaa.
 Työelämätaitoja maailmalta
 Opetushallituksen vastaavan asiantuntijan Sanna Heliövaaran mukaan ulkomailla koko tutkinnon opiskelu antaa valmiuksia kansainväliselle uralle, auttaa sietämään työelämän epävarmuutta ja globaalia kilpailua. Se opettaa sitkeyttä ja rohkeutta.
 – Mutta myös kykyä ymmärtää yhteiskunnallisia ilmiöitä laajemmin sekä oppia avarakatseisuutta.
 Linda Tervaniemi ei vielä tiedä, aikooko palata takaisin Suomeen, kun opinnot ovat ohi. Tarkoituksena on perustaa oma yritys, joka voisi olla jotain matkailubisneksen ja kiinteistösijoittamisen väliltä.
 – Mieluummin ehkä jäisin ulkomaille. Varmaan vanhuuttaan tulen takaisin tänne, jonnekin kesämökille ja asun puolet vuodesta Espanjassa.

 Kommentointi sulkeutuu 28.5. kello 22.

Linda Tervaniemi, 20, valittiin huippuyliopistoon miljoonakaupunkiin – kymmenen vinkkiä ulkomailla opiskelusta unelmoivalle


Summary: Veneilykausi on alkanut. Aivan missä tahansa ei pysty turvallisesti paatilla lipumaan. Tunnetko sinä merellä liikkumisen merkit?

Sähköiset kartat ja navigointilaitteet ovat yleistyneet veneissä. Älylaitteiden käyttäjille on kehitetty useita karttasovelluksia, jotka näyttävät muun muassa merimerkkien sijainnit.
 Merivartiosto toivoo, että ihmiset opettelisivat veneilemään myös perinteisin menetelmin ja aina silloin tällöin harjoittelisivat veneilyä ilman sähköisiä apuvälineitä.
 Kuinka hyvin sinä tunnet merimerkkejä? Testaa tietosi.

Onko veneilytaidot hallussa? Testaa, miten hyvin sinä tunnet merimerkit


Summary: Ammattiopiston opettajaa odotti maanantaiaamuna yllätys, kun yksikään oppilas ei saanut tunnille.

Suomen Ammattiliittojen Keskusjärjestö SAK

MM-kiekkohuuma näkyi erikoisella tavalla Kotkan ja Haminan seudulla toimivassa ammattiopistossa Ekamissa.
 Osa matkailualan oppilaista ilmoitti jo viime viikolla jäävänsä maanantaina kotiin, jos Suomi voittaa jääkiekon maailmanmestaruuden sunnuntaina.
 Oppilaiden uhkaus kävi toteen, ja yksikään kahdeksan hengen luokasta ei saapunut maanantaina kouluun. Ekamin matkailualan opettaja  Airi Leino  ei pidä toimintaa hyväksyttävänä.
 – Nämä oppilaat löytävät sen edestään. Tämän viikon työt hoidetaan nyt kolmessa päivässä, kertoo Leino.
 Leinon mielestä oppilaiden pitää ymmärtää, mitä lintsaaminen voi tarkoittaa.
 – Ennen tultiin kouluun juhlista huolimatta ja hoidettiin hommat vaikka samoilla silmillä. Oikeassa työelämässä työpaikalle tulematta jättäminen on irtisanomisperuste, muistuttaa Leino.
 Ekamin rehtori  Sami Tikkanen  ei myöskään hyväksy oppilaiden poisjääntiä opetuksesta.
 – Kun on kyseessä ammatillisesta opiskelusta, niin tämä on verrattavissa työssä olemiseen. Ei työpaikaltakaan ole hyväksyttävää olla pois juhlinnan takia, sanoo Tikkanen.
 Yksittäistapaus?
 Etelä-Kymenlaakson ammattiopiston oppilaiden tempaus vaikuttaa olevan yhden luokan yksittäinen irtiotto.
 Noin 3 000 opiskelijan Etelä-Karjalan ammattiopisto Sampon apulaisrehtori  Pekka Turunen  sanoo, ettei heidän korviin ole kantautunut ylimääräisiä poissaoloja.
 Kaiken kaikkiaan Turunen pitää nykyopiskelijoita tunnollisina.
 – Totta kai poikkeuksiakin on, mutta kyllä nykynuoriso on alkoholin suhteen järkevöitynyt. Alkoholia käyttävää opiskelijaa pidetään jopa niin sanotusti huonona kaverina. Kyllä nämä fiksumpia ovat, kuin aikaisemmat sukupolvet, sanoo Turunen.
 Apulaisrehtori Pekka Turunen kertoo, että jokin aika sitten koulu teki kyselyn 200 yritykselle, joissa oli ammattiopisto Sampon oppilaita työssäoppimisjaksoilla.
 – Sieltä ei noussut ollenkaan sellaista, että oppilaat olisivat myöhästyneet töistä tai jättäneet tulematta. Ainoastaan kännykän räpläämisestä tuli huomautettavaa.
 Suomalaiset juhlivat innokkaasti sunnuntaina saavutettua jääkiekon maailmanmestaruutta. Jussi Nukari / Lehtikuva
 Varoitus tai jopa irtisanominen uhkaa
 Suomen ammattiliittojen keskusjärjestössä SAK:ssa vuosikymmenien ajan työoikeutta seurannut lakimies  Anu-Tuija Lehto  muistuttaa, että työntekijän ja työnantajan välillä on lojaalisuus: työntekijä on luvannut työsopimuksella tulla töihin ja työnantajalla on oikeus olettaa, että työntekijä myös tulee tekemään töitään.
 Jos työntekijä on usean päivän ilmoittamatta pois töistä, ei työnantajalla kuitenkaan vielä automaattisesti ole oikeutta purkaa työsopimusta.
 – Jos työntekijä on luvannut tulla kahdeksaksi töihin, eikä kuitenkaan ilman hyvää syytä tule, niin kyllä siitä vähintään varoituksen saa, sanoo Lehto.
 Lehdon mukaan työnantajan tulee ensin selvittää, onko poissaoloon joku järkevä syy. Jos työntekijä makaa tiedottomana sairaalassa, ei hän luonnollisestikaan edes pysty ilmoittamaan poissaolostaan.
 – Minä luulen, ettei kukaan työnantaja ensimmäisenä rupea miettimään irtisanomisilmoitusta, jos työntekijä ei aamulla ilmesty töihin.
 Jos poissaolosta tai myöhästymistä tulee jatkuvaa, voi työnantaja antaa varoituksen ja se voi johtaa irtisanomiseen.
 Humalassa töihin
 Työoikeuden professori  Seppo Koskinen  on  kertonut Ylen haastattelussa , että alkoholin vaikutuksen alainen työntekijä pitää lähettää kotiin, koska ihminen ei voi olla humalassa työpaikalla. Häätäminen kotiin uhkaa Koskisen mukaan myös silloin, jos krapula on voimakas.
 Yhdestä humalakerrasta työpaikalla ei vielä irtisanomista tule, ellei kyseessä ole erityisala.
 – Jos on lentokapteeni, niin se on kerrasta poikki. Tai jos työtehtävään kuuluu ajaa autoa, niin se voi olla irtisanomisperuste, kertoo SAK:n lakimies Anu-Tuija Lehto.
 Sen sijaan esimerkiksi toimistotyötä tekevä voi Anu-Tuija Lehdon mukaan selvitä humalassa töihin tulosta vain varoituksella. Työnantajalla on kuitenkin oikeus ohjata työntekijä hoitoon. Jos työntekijä siitä kieltäytyy, voi edessä olla irtisanominen.
 Tuleeko potkut?
 Monella työpaikalla on käytössä niin sanottu nollatoleranssi alkoholiin. Vaikka sellainen työpaikalla olisikin, ei humalassa töihin tulo ole SAK:n lakimies Anu-Tuija Lehdon mukaan välttämättä vielä irtisanomisperuste.
 – Ei nollatoleranssi tarkoita, että työsopimus voidaan purkaa. Varsinkin jos työntekijällä on sellainen työ, ettei hän vaaranna omaa tai muiden turvallisuutta. Mutta totta kai työnantaja voi reagoida humalatilaan. Eihän tämä tarkoita, että voi olla kännissä töissä.
 Lehto kertoo tapauksesta, jossa VR:n konduktööri oli tullut humalassa töihin. Irtisanomista ei kuitenkaan tullut.
 – Työtuomioistuin katsoi, että irtisanominen olisi ollut liian raju, koska työntekijällä oli ollut vuosia kestänyt rikkeetön työura.
 Työnantajalla voi kuitenkin olla hankala todentaa työntekijän humalatila, koska oikeutta puhalluttamiseen ei ole.
 – Olen aina sanonut, että ei tarvitse puhaltaa, mutta kannattaisi miettiä, että jos kuitenkin puhaltaisi. Puhaltaa kannattaa varsinkin, jos ei ole humalassa.

MM-kultajuhlat menivät liian pitkälle – kokonainen amisluokka jäi tulematta kouluun: "Löytävät sen edestään"


Summary: Huhtasaaren mukaan europarlamentaarikon työtä on vaikea yhdistää ensimmäisen varapuheenjohtajan tehtävän hoitamiseen.

Isolla äänimäärällä europarlamenttiin valittu  Laura Huhtasaari  ei aio enää asettua ehdolle perussuomalaisten varapuheenjohtajaksi.
 Hän nousi perussuomalaisten ensimmäiseksi varapuheenjohtajaksi samassa vuoden 2017 puoluekokouksessa, jossa  Jussi Halla-aho  valittiin puheenjohtajaksi ja jonka jälkeen  perussuomalaiset hajosi .
 Huhtasaari ilmoitti ennen eurovaaleja, että hän ottaa europarlamenttipaikan vastaan ja luopuu eduskuntapaikastaan. Hän sai eurovaaleissa 92 585 ääntä. Eduskuntavaaleissa hän keräsi Satakunnan vaalipiirissä 12 991 ääntä.
 Huhtasaari kirjoittaa  Facebook-sivullaan , että europarlamentaarikon työtä on vaikea yhdistää varapuheenjohtajan tehtävän hoitamiseen. Hän sanoo muuttavansa perheineen Porista Brysseliin.
 Eduskuntaan Uudeltamaalta valittu  Riikka Purra  on ilmoittanut jo halukkuutensa ensimmäiseksi varapuheenjohtajaksi.
 Perussuomalaisten puoluekokous järjestetään Tampereella kesäkuun lopussa.

Huhtasaari ei hae jatkoa perussuomalaisten varapuheenjohtajaksi – Riikka Purra ilmoittautui jo ehdolle


Summary: Muut ehdokkaat tulevat Australiasta, Hollannista ja Uudesta-Seelannista.

Kulttuuri- ja taidetapahtumat ja -näyttelyt

Kansainvälinen tuomaristo on asettanut Helsingin keskustakirjaston Oodin ehdolle valittaessa maailman parasta uutta yleistä kirjastoa. Muut ehdokkaat tulevat Australian Sydneystä, Hollannin Tilburgista ja Uuden-Seelannin Christchurchista.
 Palkintoa tavoitteli alkujaan 16 kirjastoa eri puolilta maailmaa. Voittaja julkistetaan kirjastojen kansainvälisen kattojärjestön IFLAn kokouksen yhteydessä 27. elokuuta Ateenassa.

Helsingin Oodi ehdolla maailman parhaaksi uudeksi yleiseksi kirjastoksi